title: Muhammad an-Nasir

text: Vuonna 1212 kalifi ryhtyi Espanjassa sotaan pahamaineisia maantierosvoja vastaan ja sai vastaansa myös Kastilian, Aragonian ja Navarran yhtyneet joukot Las Navas de Tolosan taistelussa, jonka seurauksena maurilainen Espanja pirstoutui jälleen pieniksi islamilaisiksi ruhtinaskunniksi. Taistelusta on tullut espanjalainen legenda, vaikka sen vaikutukset ilmenivät seuranneissa poliittisissa tapahtumissa: haavoitettu kalifi palasi Marrakechiin kuolemaan. Kruununperijä Abu Ya'qub Yusuf II:n alaikäisyyden vuoksi valtakunta joutui sisäisen hajaannuksen tilaan.


title: Bermudan dollari

text: Bermudan dollari (valuuttakoodi: BMD) on Bermudalla käytössä oleva rahayksikkö, joka jaetaan sataan senttiin. Bermudan dollarin lyhenteenä toimii $ tai BD$ halutessa estää sekaantuminen toisiin dollareihin.


title: Gibraltarin punta

text: Gibraltarin punta (valuuttakoodi: GIP) on Britannian merentakaisiin alueisiin kuuluvalla Gibraltarilla käytössä oleva rahayksikkö. Sitä vaihdetaan samanarvoisena Englannin puntaan, joka myös on käytössä Gibraltarilla. Tästä huolimatta Gibraltarin puntia ei kuitenkaan hyväksytä käyttöön Britanniassa.


title: Laura Virkki

text: Laura Virkki-Kosonen (s. 20. tammikuuta 1931 Uusikirkko) on suomalainen runoilija.


title: Laura Virkki

text: Laura Virkki opiskeli 1950-luvulla Tampereella ja hän oli myös jäsenenä Mäkelän piirissä.


title: Soile Kaukovalta

text: Soile Ritva Sofia Kaukovalta-Kaila (ent. "Perttunen"; 12. marraskuuta 1921 Tampere – 3. syyskuuta 1988 Tampere) oli suomalainen kirjastonjohtaja ja kirjailija.


title: Soile Kaukovalta

text: Soile Kaukovallan isä oli rehtori ja historioitsija Kyösti Valfrid Kaukovalta. Hänen sisaruksiaan olivat lehtori ja kirjailija Ilpo Kaukovalta ja kirjailija Eila Kaukovalta. Hän oli naimisissa filosofian kandidaatti Lauri Olavi Perttusen kanssa. Kirjailija Kai Kyösti Kaukovalta on heidän poikansa.


title: Soile Kaukovalta

text: Kaukovalta kirjoitti ylioppilaaksi vuonna 1940, valmistui merkonomiksi Tampereen kauppaoppilaitoksesta 1941, valtiotieteen kandidaatiksi Helsingin yliopistosta 1956 ja kirjastonhoitajaksi Tampereen yliopistosta 1962. Kaukovalta työskenteli Tampereen kaupunginkirjaston palveluksessa vuodesta 1942, toimien vuosina 1951–1965 Nekalan sivukirjaston kirjastonhoitajana ja vuosina 1965–1967 osastonhoitajana. Sen jälkeen hän oli 1967–1973 Valkeakosken kaupunginkirjaston ja 1973–1984 Lappeenrannan kaupunginkirjaston sekä samalla Etelä-Karjalan maakuntakirjaston johtajana.


title: Soile Kaukovalta

text: Kaukovalta kirjoitti lasten- ja nuortenkirjoja, pakinoita ja teatteriarvosteluja. Hän sai vuonna 1953 Tampereen kaupungin kirjallisuuspalkinnon ja toimi Pirkkalaiskirjailijoiden sihteerinä vuosina 1954–1965.


title: Eila Kaukovalta

text: Eila Irma Maria Kaukovalta ent. "Kaila" (27. tammikuuta 1911 Tampere – 19. kesäkuuta 1970 Helsinki) oli suomalainen kirjailija.


title: Eila Kaukovalta

text: Eila Kaukovallan isä oli rehtori ja historioitsija Kyösti Valfrid Kaukovalta. Hänen sisaruksiaan olivat lehtori ja kirjailija Ilpo Kaukovalta ja kirjailija Soile Kaukovalta.


title: Kai Kyösti Kaukovalta

text: Kai Kyösti Olavi Kaukovalta (sukunimi vuoteen 1966 "Perttunen"; s. 25. lokakuuta 1950 Tampere) on suomalainen kirjailija. Hän on käyttänyt myös nimimerkkiä "Axel Gabrielsson".


title: Kai Kyösti Kaukovalta

text: Kaukovallan vanhemmat ovat filosofian kandidaatti Lauri Olavi Perttunen ja valtiotieteen maisteri, kirjastonjohtaja Soile Ritva Sofia Kaukovalta. Hän pääsi ylioppilaaksi Tampereen yhteiskoulusta 1970.


title: Kai Kyösti Kaukovalta

text: Tampereen Amurissa lapsuutensa viettänyt Kaukovalta lähti 20-vuotiaana opiskelemaan Turkuun. Asuttuaan 13 vuotta Turussa Kaukovalta palasi kuudeksi vuodeksi Tampereelle ja muutti sitten nykyiseen kotikaupunkiinsa Hämeenlinnaan. Kaukovalta on työskennellyt muun muassa teatteriohjaajana, dramaturgina ja näyttämötaiteen sekä luovan kirjoittamisen opettajana. Hän on tehnyt myös suomennostöitä ja kirjoittanut kirjallisuusarvosteluja sekä kirjallisuushistoriallisia esseitä.


title: Kai Kyösti Kaukovalta

text: Vuonna 1996 maaherra Kaarina Suonio palkkasi Kaukovallan määräaikaiseksi virkamieheksi tallentamaan ja arkistoimaan Aleksanteri Ahola-Valon kirjallista ja taiteellista perintöä. Kaukovalta haastatteli Ahola-Valoa useita tunteja ja kirjoitti Ahola-Valon päiväkirjojen pohjalta kaksi näytelmää.


title: Trifluorietikkahappo

text: Trifluorietikkahappo (CFCOH) on etikkahapon fluorattu johdannainen. Yhdistettä käytetään orgaanisessa kemiassa erityisesti peptidisynteesissä. Aineesta käytetään myös nimiä "trifluorietaanihappo" ja "perfluorietikkahappo".


title: Trifluorietikkahappo

text: Trifluorietikkahappo on väritöntä nestettä ja liukenee hyvin veteen sekä useisiin orgaanisiin liuottimiin, kuten etanoliin, asetoniin, dietyylieetteriin, bentseeniin ja heksaaniin. Trifluorietikkahappo on huomattavasti etikkahappoa vahvempi happo ja sen pKa-arvo on 0,23. Hapon voimakkuus johtuu elektronegatiivisten fluoriatomien aiheuttamasta induktiivisesta efektistä.


title: Trifluorietikkahappo

text: Aikaisemmin trifluorietikkahappoa tuotettiin hapettamalla erilaisia trifluorimetyyliryhmän sisältäviä halogenoituja hiilivetyjä esimerkiksi hapettamalla kaliumpermanganaatilla 1,1,2-trikloori-3,3,3-trifluoripropeenia. Nykyään yhdistettä tuotetaan fluoraamalla elektrolyyttisesti asetyylikloridia tai etikkahappoanhydridiä vetyfluoridilla. Ensimmäisessä vaiheessa muodostuu trifluoriasetyylifluoridia, josta muodostuu trifluorietikkahappoa hydrolyysillä.


title: Trifluorietikkahappo

text: Trifluorietikkahappoa käytetään trifluorietikkahappoanhydridin ja 2,2,2-trifluorietanolin, jota saadaan pelkistämällä litiumalumiinihydridillä, valmistamiseen. Yhdiste on käyttökelpoinen myös katalyyttinä Beckmann-toisiintumisissa, esteröinneissä, tyydyttymättömien ja aromaattisten yhdisteiden asyloinneissa, ketonien synteesissä ja nitrauksissa. Peptidisynteeseissä trifluorietikkahappoa käytetään poistamaan amiinien suojaukseen käytettäviä ryhmiä, kuten t-Boc-ryhmän poistoon. Tähän tarkoitukseen trifluorietikkahappo sopii hyvin, koska sivureaktiot ovat vähäisiä ja peptidit liukenevat hyvin trifluorietikkahappoon.


title: Trifluorietikkahappo

text: Trifluorietikkahappoa käytetään myös proteiinien HPLC-mittauksissa. Yhdiste muodostaa ionipareja proteiinien kanssa ja täten ehkäisee kationinvaihtoa stationäärifaasin kanssa ja vähentää peptidien ja proteiinin konformaatioiden vaihtelua ja siten saa aikaiseksi paremman erottuvuuden.


title: Trifluorietikkahappo

text: Trifluorietikkahappo on vahvasti hapanta ja syövyttävää ja aiheuttaa syövytysvammoja joutuessaan kosketuksiin ihon tai silmien kanssa. Nisäkkäille se ei ole erityisen myrkyllistä toisin kuin esimerkiksi fluorietikkahappo. Vesikasveille ja leville se sen sijaan on haitallista. Yhdiste hajoaa vedessä melko hitaasti ja voi kertyä vesiin.


title: The Namesake – kaima

text: The Namesake – kaima on intialais-yhdysvaltalainen draamaelokuva vuodelta 2006. Elokuvan on ohjannut Mira Nair ja se perustuu Jhumpa Lahirin "Kaima"-romaaniin.


title: The Namesake – kaima

text: Alun perin Rani Mukerjin ja Abhishek Bachchanin oli tarkoitus näytellä päärooleja, mutta aikatauluongelmien vuoksi roolit menivät Tabulle ja Kal Pennille.


title: Luettelo jalkapallon Mestarien liigan voittanutta joukkuetta edustaneista pelaajista

text: Tämä on luettelo jalkapallon Mestarien liigan voittaneessa joukkueessa pelanneista pelaajista, joiden ei kuitenkaan katsota voittaneen mestaruutta. Luettelo sisältää pelaajat, jotka ovat esiintyneet joukkueessa Mestarien liigan otteluissa kyseisen kauden aikana, mutta eivät ole edustaneet kyseistä joukkuetta kauden loppuun asti. Mestarien liigaa on pelattu kaudesta 1992–1993 lähtien. Mestarien liigaa edeltäneen, kaudesta 1955–1956 lähtien pelatun, Euroopan cupin vastaavat pelaajat eivät ole luettelossa mukana. Luettelossa on huomioitu kaikki pelaajat Mestareiden liigan kauden 2016-17 loppuun asti.


title: HMS Drottning Victoria

text: HMS Drottning Victoria oli Ruotsin laivaston Sverige-luokan rannikkopanssarilaiva (), joka palveli muun muassa toisessa maailmansodassa.


title: HMS Drottning Victoria

text: Alus tilattiin syyskuussa 1914 hieman ennen ensimmäisen maailmansodan puhkeamista. Vaikka Ruotsi säilytti puolueettomuutensa sodan ajan, sota hidasti tehtyjen hankintasopimusten toteutumista, ja alus valmistuikin vasta 1921. Sille asennettiin 1927 Hazemeyer-tulenjohtojärjestelmä, jonka osana tehtiin uusi tulenjohtotasanne etumastoon, asennettiin neljän metrin etäisyysmittari ja pystytettiin raskas kolmijalkainen masto. Aluksen tykistön kantama kasvoi pääaseilla 27 300 jaardiin ja apuaseilla 20 750 jaardiin ammusten kehittyessä. Sen torpedoputket poistettiin 1920-luvun puolivälissä. Alus teki 1920- ja 1930-luvuilla sisaraluksensa "HMS Sverigen" kanssa useita purjehduksia Itämerellä.


title: HMS Drottning Victoria

text: Kovana jäätalvena 1929 alusta yritettiin käyttää jäänmurtajana heikoin tuloksin. Aluksen kuusi hiilikattilaa vaihdettiin 1937 kahteen öljykäyttöiseen Penhoet-kattilaan, jotka sijoitettiin kahteen etummaiseen kattilahuoneeseen. Tilojen vapautuessa aluksella tehtiin tilamuutoksia ja sen etummaiseen savuhormiin asennettiin savunhajotin. Se matkasi Suomen laivaston panssarilaiva "Väinämöisen", jonka merenkulku ominaisuudet olivat heikot, kanssa Yhdistyneen kuningaskunnan Yrjö VI:nnen kruunajaisten laivastokatselmukseen Spitheadiin 1937.


title: HMS Drottning Victoria

text: Alus palveli toisessa maailmansodassa puolueettomuuden valvontatehtävissä, jolloin sille asennettiin kaksi Hazemeyerin vakavoitua kaksiputkista 40 millimetrin ilmatorjuntatykkiä keskimmäisen 152 millimetrin tykkitornin paikalle. Sodan aikana alukselle asennettiin vielä yksi vastaava 40 millimetrin ilmatorjuntatykki puolikannelle ja vanhentuneet 76 millimetrin ilmatorjuntatykit korvattiin kahdella kaksiputkisella 45 millimetrin rinnakkain asetetulla tykillä ja kummankin rinnalle vielä kaksiputkinen 25 millimetrin tykki. Lopulta kolme yksiputkista 20 millimetrin tykkiä täydensi alusten ilmatorjunnan. Alukselle asennettiin 1943 ruotsalaisvalmisteinen tutka. Se siirrettiin reserviin 1950. Alus poistettiin palveluksesta huhtikuussa 1957 ja se myytiin maaliskuussa 1959 MVK:lle romutettavaksi.


title: Karl Alfred Lundqvist

text: Karl Alfred Lundvist (sukunimi myöhemmin "Lehtikanto" ; 10. tammikuuta 1858 Lohja – 7. heinäkuuta 1923) oli suomalainen kirjailija ja suomentaja.


title: Karl Alfred Lundqvist

text: Lundqvistin tuotanto koostui yhdestä kertomuksesta sekä hartauskirjallisuuden suomennoksista.


title: K. V. Raitio

text: Kosti Volmari Raitio (29. joulukuuta 1889 Sortavala – 4. joulukuuta 1929 Helsinki) oli suomalainen kirjallisuuden suomentaja.


title: Vaahteraliigan kausi 2008

text: Vaahteraliigan kausi 2008 oli Vaahteraliigan historian 29. kausi. Kausi käynnistyi 24. toukokuuta 2008 ja Vaahteramalja XXIX pelattiin 13. syyskuuta 2008. Sarjan voitti neljättä kertaa peräkkäin Porvoon Butchers.


title: Vaahteraliigan kausi 2008

text: Kaudella 2008 pelattiin neljätoista kierrosta, ja jokainen joukkue pelasi yhteensä kaksitoista ottelua. Ensimmäinen kierros pelattiin 24. toukokuuta – 1. kesäkuuta, ja neljästoista kierros 30. elokuuta.


title: Hilja Walldén

text: Hilja Augusta Walldén (24. joulukuuta 1871 Sortavala – 5. lokakuuta 1929 Vaasa) oli suomalainen kirjallisuuden suomentaja. Hän käytti myös nimimerkkiä "Hilja Vesala".


title: Nuclear Blues

text: Nuclear Blues on suomalaisen fuusiojazz-yhtye Cause For Effectin ensimmäinen EP-levy. Se on julkaistu yksipuoleisena kasettina vuonna 1997.


title: Ferdinand Laurent

text: Ferdinand Laurent (1. maaliskuuta 1846 Helsinki – 20. maaliskuuta 1924 Kirkkonummi ) oli suomalainen tilanomistaja, agronomi ja ruotsin kielellä kirjoittanut näytelmäkirjailija.


title: Ferdinand Laurent

text: Laurentin vanhemmat olivat kirjansitojamestari Knut Bernhard Laurent ja Anna Sofia Hedenström. Hän omisti Kirkkonummen Överbyn kylässä avioliiton kautta tulleen Kusas Östergårdin talon vuoteen 1885 saakka ja Pedersin talon vuoteen 1905 saakka. Laurent piti Kirkkonummella omaa maanviljelyskoulua.


title: Ferdinand Laurent

text: Laurent oli naimisissa 1875–1901 Maria Wilhelmina Ekelundin ent. Nordström kanssa.


title: Progressive and Minimalist Recording

text: Progressive and Minimalist Recording on suomalaisen fuusiojazz-yhtye Cause For Effectin mini-CD, joka on julkaistu vuonna 2010. Albumi on nauhoitettu, miksattu sekä masteroitu Tampereella 18:ssa tunnissa 28.-29. toukokuuta 2010.


title: Slow, Deep and Hard

text: Slow, Deep and Hard on Type O Negativen debyyttialbumi vuodelta 1991.


title: Slow, Deep and Hard

text: Albumin alkuperäisen nimen oli tarkoitus olla "None More Negative", mutta päätyi mainitsemattomista syistä nykyiseen muotoonsa. Albumi jäi melko vähäiselle huomiolle verrattuna yhtyeen menestysalbumeihin Bloody Kisses ja October Rust. Albumin sisältö on raskasta ja Steelen laulutyyli raakaa karjumista myöhemmin tavaramerkiksi muodostuneen bassobaritoninsa sijaan. Musiikillisesti albumi on verrattavissa Type O:a edeltäneeseen bändiin, Carnivoreen. Albumin tekstit sisältävät aiheita, jotka liittyvät petollisen tyttöystävän murhaamiseen kirveellä, kappaleet ovat myös usein huomattavan pitkiä ja harvemmin jäivät pituuksiltaan alle kuuden minuutin. Albumia pidetään yhtenä Doom- ja Goottimetallin kulmakivinä. Albumi sisältää huomattavia määrie Peter Steelen omalaatuista mustaa huumoria ja levynkansi vastaakin nimeään sensuroidulla kuvalla yhdynnästä. Vaikkakin albumin musiikki oli keskimäärin nopeaa ja aggressiivista, Type O Negative flirttaili Doom Metal-vaikutteitaan tuskallisen hitailla väliosilla.


title: Evacuate the Dancefloor

text: Evacuate the Dancefloor on Cascada-yhtyeen kolmas studioalbumi. Se julkaistiin Isossa-Britanniassa ja Suomessa 6. heinäkuuta 2009.


title: Evacuate the Dancefloor

text: "Evacuate The Dancefloor" oli albumin ensimmäinen single. Kappale julkaistiin kaupallisesti Irlannissa 15. kesäkuuta 2009, ja 29. kesäkuuta 2009 ympäri maailmaa. Kappaleen julkaisi Cascadan amerikkalainen levy-yhtiö Robbins Entertainment.


title: Evacuate the Dancefloor

text: "Fever" oli albumin toinen single, joka julkaistiin Saksassa 9. lokakuuta 2009. Kappale oli kolmas single Yhdistyneissä kuningaskunnissa, missä Dangerous oli toinen single. Se nousi top-40:een monessa maassa.


title: Evacuate the Dancefloor

text: "Dangerous" oli toinen singe Britanniassa ja Irlannissa.


title: Evacuate the Dancefloor

text: Yann Peifer ja Manuel Reuter ovat olleet mukana säveltämässä kaikkia kappaleita, lukuun ottamatta kappaletta 2.


title: 2001–2004

text: 2001–2004 on suomalaisen fuusiojazz-yhtye Cause For Effectin kokoelma-albumi, joka on julkaistu vuonna 2006. Se sisältää yhtyeen kaksi mini-CD:tä (professional 300 & PQ-2) sekä studioalbumin album.


title: 2001–2004

text: professional 300


title: 2001–2004

text: album


2001–2004


title: Alessandro Mendini

text: Alessandro Mendini (s. 1931 Milano) on italialainen muotoilija ja arkkitehti, joka ollut tärkeä italialaiselle suunnittelulle. Hän on työskennellyt esimerkiksi "Casabella", "Modo" ja "Domus" -lehdissä.


title: Alessandro Mendini

text: Hänen suunnitteluilleen on ominaista kiinnostus sekoittaa kulttuureja ja eri ilmaisumuotoja, hän luo grafiikkaa, huonekaluja, sisustuksia, maalauksia, installaatioita, arkkitehtuuria ja kirjoittaa artikkeleja ja kirjoja. Häntä kiinnostaa erityisesti nykymuotoilu. Hän opettaa Milanon yliopistossa ja omistaa Francesco-veljensä kanssa "The Atelier Mendinin", joka on perustettu 1989 Milanossa.


title: Alessandro Mendini

text:
Mendini valmistui arkkitehdiksi Milanossa vuonna 1959. Työskenneltyään arkkitehtitoimistossa hän päätti toimia tutkimuksen ja kritiikin parissa, jolloin hänestä tuli muotoilun vaihtoehtokulttuurin monipuolinen henkilö 1970-luvulla. Hän toimi tiiviisti muotoilujulkaisuiden teoreettiseksi kehittämiseksi. Hänen toimiessaan toimittajana "Casabella"-lehdestä tuli Italian "Radical Designin" äänenkannattaja ja hän seurasi tuolloin Archizoomia, Superstudiota ja muotoilijoita, kuten Ettore Sottsassia, sekä uusia postmodernistisia ryhmiä Yhdysvalloissa ja Itävallassa. Hän oli perustamassa vuonna 1973 Global Tools-muotoilukoulua.
Mendini liittyi vuonna 1979 Alchimia-ryhmään ja hänestä tuli pian sen toiminnan johtohahmoja. "Re-design" ja "Banal-design" ovat Mendiniin yhdistettyjä muotoilun käsitteitä. Ajan tunnetuin muotoiluesine oli Alchimialle tehty Proust-nojatuoli. Mendini kehitti myös koristekuvioita muovilaminaatteihin.


title: Alessandro Mendini

text: Mendini edisti ja kehitti 1980-luvulla Italiassa Nuovo Design tai Neomodernismo nimistä muotoilusuuntausta. Hän on myös työstänyt yrityskuvaprojekteja ja tuotantokonsepteja useille valmistajille, muun muassa Alessille ja Swatchille, jonka taiteellisena johtajana hän toimi.


title: Alessandro Mendini

text: Hän on toiminut vuodesta 1983 Wienin Taideteollisen korkeakoulun muotoilun professorina ja hänen tuotannostaan on julkaistu useita kirjoja.


title: Alessandro Mendini

text: Suomalaiselle Orakselle Mendini on suunnitellut "La Cucina Alessi by Oras"-tuotekokoelman.. Mendini vastaa Alessin myymälöiden kaulusteiden ilmeestä, esimerkiksi Funktion Alessi-myymälästä Helsingissä.


title: Alessandro Mendini

text: Alessandro Mendini on saanut useita palkintoja ja arvostettuja huomionosoituksia, esimerkiksi kunniajäsenyyden Jerusalemin Bezabel Academy of Arts and Design-akatemiassa, Architectural League-palkinnon New Yorkissa ja Chevalier des Arts et des Lettres-palkinnon Ranskassa.


title: Alessandro Mendini

text: Hänen töitään on esillä monissa museoissa ja yksityiskokoelmissa.


title: The Origin of the Feces

text: The Origin of the Feces on Type O Negativen toinen albumi vuodelle 1992. Albumi on humoristisesti tehty valelivelevy, jossa on yleisön buuauksia ja kappaleen keskeytyminen pommiuhan takia. Albumi tuotettiin muistuttamaan Slow, Deep and Hard -tourin aikoja.Uuden painoksen bonuskappale


title: NTT Docomo Yoyogi Building

text: NTT Docomo Yoyogi Building () on pilvenpiirtäjä Tokion kaupungissa. Shibuyassa sijaitsevaa rakennusta alettiin rakentaa vuonna 1997 ja se valmistui vuonna 2000. Vuonna 2002 siihen lisättiin kello, jonka seurauksena siitä tuli maailman korkein kellotorni ylittäessään Varsovassa sijaitsevan Kulttuurin ja tieteen palatsin kellotornin korkeudessa. Rakennus on 240 metriä korkea ja antennin kanssa 272 metriä korkea. NTT Docomo Yoyogi on Tokion kaupungin kolmanneksi suurin rakennus. Rakennuksen omistaa NTT DoCoMo -yhtiö. Rakennus muistuttaa ulkoasultaan Empire State Buildingia. Tornin yläosan värilliset valot ennustavat sataako myöhemmin päivällä.


title: NTT Docomo Yoyogi Building

text: Rakennuksessa ei ole turistitoimintaa, jonka seurauksena turisteja ei päästetä rakennukseen.


title: Kollektiivinen tietoisuus

text: Kollektiivinen tietoisuus tarkoittaa niitä normeja ja arvoja, jotka ovat yhteisiä kaikille yhteiskunnan jäsenille. Käsitteen loi sosiologi Émile Durkheim. Hänen mukaansa kollektiivinen tietoisuus on yhteiskunnallisen järjestyksen perusta kaikissa yhteiskunnissa. Käsite on sukua muun muassa marxilaiselle käsitteelle kollektiivinen tajunta.


title: HMS Gustav V

text: HMS Gustav V oli Ruotsin laivaston Sverige-luokan rannikkopanssarilaiva (), joka palveli muun muassa toisessa maailmansodassa.


title: HMS Gustav V

text: Alus tilattiin Kockums Mekaniska Verkstadilta Malmöstä. Se laskettiin vesille 31. tammikuuta 1918 ja alus valmistui 9. tammikuuta 1922.


title: HMS Gustav V

text: Maailmansotien välillä Ruotsin laivasto vieraili ahkerasti Itämeren satamissa, ja rannikkopanssarilaivat olivat tietenkin merkittävä osa vierailuita. "HMS Gustav V", "HMS Drottning Victoria" ja neljä miinanraivaaja vierailivat 5. heinäkuuta 1924 Tallinnassa, mistä ne jatkoivat Ruotsin rannikkolaivaston kanssa (yhteensä 36 alusta) Helsinkiin. Kesällä 1926 alus vieraili sotaharjoitusten yhteydessä "HMS Sverigen" kanssa Kööpenhaminassa.


title: HMS Gustav V

text: Alus nykyaikaistettiin 1927–1930, jolloin sen etummainen masto lyhennettiin ja muutettiin kolmijalkaiseksi. Samalla mastoon asennettiin tulenjohtokeskus ja mahdollisesti erilaisia sensoreita. Aluksen ilmastointia parannettiin, ja etummainen torpedohuone muutettiin tykistön käyttöön. Alukselle rakennettiin myös uusi tiloja, kuten rannikkolaivastonkomentajan ja ilmatorjunnanjohtokeskukset.


title: HMS Gustav V

text:
Keväällä 1930 alus oli "HMS Drottning Victorian" sekä hävittäjien "HMS Ehrensköldin" ja "HMS Nordenskjöldin" kanssa laivastovierailulla Swinemündessa, jonne osasto saapui 9. huhtikuuta. Alus teki 1933 purjehduksen, jonka aikana se vieraili seuraavissa satamissa:
Alus oli huollettavana 1936–1938, jolloin kuusi aluksen kattiloista vaihdettiin kahteen öljykäyttöiseen. Samalla osa hiilivarastoista muutettiin öljytankeiksi ja loput majoitustiloiksi. Aluksen ammusvarastot muutettiin yhteensopiviksi uusien ammustyyppien kanssa, ja etummainen 150 millimetrin kaksiputkinen tykkitorni vaihdettiin neljään Boforsin 40 millimetrin m/36 ilmatorjuntatykeillä. Lisäksi taaempi masto poistettiin, ja 90 cm etsintävalo korvattiin 110 cm valolla.


title: HMS Gustav V

text: Karlskronassa pidetyissä ilmatorjuntaharjoituksissa 9. maaliskuuta 1939 aluksen mastoihin törmäsi lentokone, jonka miehistön jäsenistä kaksi sai surmansa.


title: HMS Gustav V

text: "HMS Gustav V" oli toisen maailmansodan alussa rannikkolaivaston lippulaivana. Harjoituksessa Gotlannin länsipuolella 17. heinäkuuta 1940 aluksen kattilahuoneessa räjähti, jolloin kahdeksan merisotilasta sai surmansa välittömästi ja kaksi muuta myöhemmin. Onnettomuuden jälkeen rannikkolaivaston komentaja esikuntineen siirtyi "HMS Sverigelle". Alus siirrettiin Tukholmassa telakalle, jossa se viipyi kuukauden ennen paluutaan palvelukseen.


title: HMS Gustav V

text: Alus siirrettiin reserviin 1. huhtikuuta 1957, minkä jälkeen se makasi ankkuroituna Karlskronassa. Kaksi aluksen 152 millimetrin tykkiä siirrettiin Kalixlinjalle Pohjois-Ruotsiin, jossa ne sijoitettiin osaksi linnoitustykistöä. Alus myytiin 1970 romutettavaksi Göteborgiin.


title: Robert Remak

text: Robert Remak (26. heinäkuuta 1815 – 29. elokuuta 1865) oli preussilainen embryologi, fysiologi ja neurologi. Remak sai lääkärin tutkintonsa vuonna 1838 Berliinin Humboldt-yliopistosta, missä hän opiskeli Johannes Müllerin oppilaana. Tutkinto käsitteli neurologiaa. Remak sai selville sen, että solun alkuperä on toinen, jakautunut solu. Kyseessä on siis solunjakautuminen. Saavutuksistaan huolimatta Remak sai täyden professiouden vasta hyvin vanhana, ja silloinkin häneltä kiellettiin täyden professoriuden tavallisimmat hyödyt. Syynä oli hänen juutalainen uskonsa.


title: Robert Remak

text: Remakin poika Ernst Julius Remak oli myös neurologi, ja hänen pojanpoikansa, Robert Erich Remak taas oli matemaatikko, joka kuoli Auschwitzin keskitysleirillä vuonna 1942.


title: Bloody Kisses

text: Bloody Kisses on Type O Negativen kolmas albumi ja ensimmäinen yhtyeen läpimurtolevy. Levyllä yhtyeen raaka ja vihainen soundi on hieman laantunut ja esimerkkejä siitä on tempon hidastuminen, melodiset ja tunteelliset kappaleet korvaten vihaiset ja aggressiiviset, Punkhenkiset mätöt. Albumi, tosin sisältää vielä muutaman kappaleen, joka muistuttaa yhtyeen vanhaa tuotantoa kuten "Kill All the White People" ja "We Hate Everyone". Molemmat kappaleet ovat vastalauseita bändin natsi -ja rasistikohulle. Albumi saattaa kuulostaa radioystävällisemmältä, mutta vaikka musiikki on "rauhoittunut" edeltäjiinsä nähden, on se myös avannut itseensä aivan uusia ulottuvuuksia raskaudessa ja melankoliassa. Tämä muovasi Type O Negativelle tyypilliset elementtinsä, jotka usein leikittelivät tuskallisen hitailla ja äärimmäisen raskailla Doom Metal-kappaleilla. (Esim Suspended in Dusk ja Bloody Kisses) Bloody Kissesillä pyrittiin siis yhdistämään ilmeisen radioystävällistä goottimetallia ja painostavan raskasointista Doom Metallia. Albumilla on kuivaa ja satiirista huumoria sanoituksissa ja kappale "Black No.1" on sekä parodia, että kunnianosoitus Goottistereotypioille. Peter Steele on maininnut pitävänsä Bloody Kissesiä ensimmäisenä "täysiverisenä" Type O-albumina.


title: Stefano Giovannoni

text: Stefano Giovannoni (s. 1954 La Spezia, Italia) on italialainen arkkitehti, teollinen muotoilija ja sisustussuunnittelija. Hän valmistui arkkitehdiksi Firenzessä 1978 ja työskentelee nykyisin Milanossa. Hän toimii Milanon Domus-akatemian rehtorina Università del Progetto in Reggio Emilia:ssa.


title: Stefano Giovannoni

text: Yhteistyötä hän tekee mm. seuraavien yritysten kanssa: Magis, Seiko, Kankyo, Oras, ja Siemens. Alessin muovitavaroista valtaosa on Giovannonin suunnittelemia, samoin kuin suomalaisille tuttu pisaranmuotoinen Bliw-nestesaippuapakkaus (2002) .


title: Stefano Giovannoni

text: Stefano Giovannoni on saanut lukuisia arvokkaita huomionosoituksia :


title: Afrikkalainen taide

text: Afrikkalainen taide käsitetään yleensä kattamaan Saharan eteläpuolisen Afrikan taiteen. Sen muotoja ovat esimerkiksi kuvanveisto, maalaustaide, keramiikka, kalliotaide, tekstiilit, maskit, henkilökohtainen koristelu sekä korutaide. Afrikkalaisen taiteen tunnusomaisten piirteiden kokoaminen on vaikeaa. Laajan maanosan taiteen eri muodot, tarkoitukset ja käytännöt ovat niin monimuotoisia, ettei voida helposti puhua mistään yleisafrikkalaisesta taiteesta.


title: Afrikkalainen taide

text: Joitain afrikkalaisen taiteen yleispiirteitä ovat pyrkimys uudistumiseen ja luovuuteen, visuaalinen abstrahointi ja konventionaalisuus, tasapainoisen sommittelun ja asymmetrian yhdistely, kuvanveiston tärkeä asema, ihmiskehon muuttaminen ja koristelu, sekä merkitysten monilukuisuus. Afrikan perinteisen taiteen perusosia ovat esiintyminen ja kokoontuminen, joissa yhdistyvät dynaamisesti ja merkityksellisesti musiikki, tanssi, pukeutuminen ja kehonkoristelu, maskit ja kuvanveisto.


title: Afrikkalainen taide

text: Afrikan taiteessa yhdistyvät usein viihde, poliittinen tai aatteellinen merkitys, rituaalikäyttö sekä kauneusarvot. Afrikkalaiskielissä taiteella tarkoitetaan yleensä taitoa, kuten Euroopankin kielissä ennen Euroopan sosiaalista, taloudellista ja älyllistä uudistumista.


title: Afrikkalainen taide

text: Etelä-Afrikassa on kalliomaalauksia, joista vanhimmat on ajoitettu 26 000-luvulle eaa. Ne kuvaavat parannusrituaaleja, näkyjä ja eläimiä


title: Afrikkalainen taide

text: Pohjois-Saharan ihmisiä ja eläimiä esittävät kalliomaalaukset ja -kaiverrukset voidaan jakaa neljään kauteen. Niistä vanhin sijoittuu 6000–5000 -luvulle eaa. ja kuvaa lähinnä kookkaita villieläimiä, kuten norsuja. Toinen kausi 4000–200 eaa. sisältää kuvia kotieläimistä, ja kahdella nuorimmalla kaudella välillä 1200 eaa.–800 jaa. esiintyy kuvia hevosista ja vaunuista.


title: Afrikkalainen taide

text: Maailmantaiteen kannalta Afrikan merkittävintä taidetta on ollut kuvanveisto, johon luetaan figuriinit, kuninkaalliset arvomerkit, naamiot, sekä sellaiset tuolit ja muut huonekalut, jotka eivät olleet pelkkiä käyttöesineitä. Nigeriassa sijainnut Nok-kulttuuri (500 eaa.–200 jaa.) tuotti Saharan eteläpuolisen Afrikan varhaisimpia terrakottaveistoksia ja taidokkaita luonnollisen kokoisia ihmishahmoja vaihtelevin aihein ja tyylein. Metallivalu hallittiin Afrikassa 800-lukuun jaa. mennessä, ja Beninin ja Ašantin kuningaskunnissa valmistettiin 1400-luvulta lähtien pienikokoisia naturalistisia metalliveistoksia. Itäisen Nigerian Igbo-Ukwu-kulttuurissa tehtiin noin 800 jaa. esineitä pronssista, terrakotasta, norsunluusta ja helmistä. Esineet sisältävät pronssiriipuksia, kulhoja ja simpukankuoria. Läntisen Nigerian Ife-kaudelle (1000–1500-luvut jaa), jonka taide oli suunnattu hallitsevalle eliitille, olivat tyypillisiä luonnollisen kokoiset ihmispatsaat ja rintakuvat. Länsi-Nigerian beniniläinen kausi jaetaan kolmeen osaan (1400–1600, 1600–1700 ja 1700–1897 jaa.). Varhaisin kausi sisältää tarkasti mallinnettuja rintakuvia kuninkaallisista.


title: Afrikkalainen taide

text: Afrikkalainen nykytaide on saanut 2000-luvulla paljon huomiota läntisessä taidemaailmassa, ja Afrikan taiteen katselmuksia järjestetään usein Euroopan ja Amerikan museoissa. Afrikkalaiset nykytaiteilijat ovat usein itseoppineita, ja kahtiajako akateemisen ja nykykansantaiteen välillä ei ole kovin jyrkkä.


title: Afrikkalainen taide

text: Afrikkalainen taide on innoittanut muun muassa 1900-luvun kuuluisia eurooppalaistaiteilijoita. Esimerkiksi Pablo Picasso sanoi ottaneensa vaikutteita Norsunluurannikon putkisilmäisistä naamioista.


title: Anatoli Kuznetsov

text: Anatoli Vasiljevitš Kuznetsov (, 18. elokuuta 1929 Kiova – 13. kesäkuuta 1979 Lontoo) oli venäläinen kirjailija.


title: Anatoli Kuznetsov

text: Anatoli Kuznetsov valmistui vuonna 1960 Maksim Gorkille nimetystä kirjallisuusinstituutista. Työskentely Irkutskin vesivoimalatyömaalla antoi hänelle aiheen suosittuun nuortenromaaniin ”Taru jatkuu” ("Prodolženije legendy", 1957). Suurta huomiota herätti juutalaisten joukkotuhosta Babi Jarissa kertova samanniminen dokumenttiromaani (1966). Vuonna 1969 Kuznetsov loikkasi länteen, jossa hän julkaisi uudelleen sensuurin runteleman kirjan.


title: Ivanka Brekalo

text: Ivanka Brekalo, (14. maaliskuuta 1981, Essen) on kroatialaista syntyperää oleva saksalainen näyttelijä. Brekalo on näytellyt Lemmen viemää -sarjassa Emma Stroblia, pääparina yhdessä Martin Gruberin kanssa (sarjassa Felix Saalfeld). Brekalo on näytellyt myös monissa teatterinäytelmissä. Brekalo asuu tällä hetkellä Münchenissä.


title: Alexander Sims

text: Alexander Sims (s. 15. maaliskuuta 1988 Lontoo, Englanti, Iso-Britannia) on brittiläinen moottoriurheilija. Sims kilpailee tällä hetkellä Blancpain GT Series ja British GT -sarjoissa.


title: Alexander Sims

text: Sims aloitti uransa karting-sarjoissa vuonna 1998. Vuonna 2000 hän voitti Super 1 MSA Cadet -luokan mestaruuden, Kartmasters Grand Prix -tittelin, The 5 Nations Cup -tittelin ja sijoittui toiseksi Champions of The Future British Cadet Championship -mestaruussarjassa. Sims voitti myös JICA British Championship -tittelin, The Monaco Kart Cup -tittelin, kolme British Grands Prix -titteliä ja Formula A World Championship -tittelin.


title: Alexander Sims

text: Vuonna 2006 Sims siirtyi Britannian Formula Renault -sarjaan ja ajoi debyyttikilpailussaan toiseksi. Hän sijoittui lopulta sarjan yhdeksänneksi ja seuraavana vuonna kahdeksanneksi. Vuonna 2008 Sims sijoittui sarjan toiseksi. Hän sai tästä hyvästä McLaren Autosport BRDC Award -palkinnon. Vuonna 2009 Sims kilpaili Formula 3 Euroseries -sarjassa ja sijoittui neljänneksi. Hän toisti sijoituksensa vuonna 2010. Vuonna 2011 Sims kilpaili GP3-sarjassa Status-tallissa. Hän voitti kauden ensimmäisen sprinttikilpailun. Sims saavutti kauden aikana 34 pistettä sijoittuen sarjan kuudenneksi. Vuonna 2012 Sims ajoi muutamia kilpailuja F3 Euroseries -sarjassa voittaen yhden kilpailun. Samana vuonna hän oli mukana Le Mansin 24 tunnin ajossa.


title: Alexander Sims

text: Vuonna 2013 Sims teki paluun GP3-sarjaan, jossa hän korvasi Nürburgringin viikonloppuna Adderly Fongin. Hän saavutti kahdessa ajamassaan kilpailussa yhden kakkossijan ja yhteensä 16 pistettä. Sims palasi mukaan takaisin vielä Carlin-tallin autolla korvaten Eric Lichtensteinin loppukauden ajaksi. Hän ajoi Belgian viikonlopun toisen kilpailun voittoon. Hän sijoittui sarjan kahdeksanneksi, vaikka hän tuli mukaan sarjaan kesken kauden. Hän kilpaili myös Euroopan Formula 3 -sarjassa saavuttaen viisi palkintosijaa sijoittuen sarjan kymmenenneksi.


title: Stars and Stripes Forever

text: Stars and Stripes Forever (suomennetaan joskus Tähtilipun alla) on yhdysvaltalaisen säveltäjä John Philip Sousan vuonna 1896 säveltämä sotilasmarssi, jota yleisesti pidetään hänen tunnetuimpana teoksenaan. Se on myös Yhdysvaltain virallinen kansallismarssi.


title: Stars and Stripes Forever

text: Sousa kirjoitti kappaleeseen myös sanat, joita ei yleensä kuitenkaan esitetä.


title: Sumperinjoki

text: Sumperinjoki on Padasjoella sijaitseva joki. Se on bifurkaatiojärvi Vesijaon laskujoki Kymijoen vesistöön.


title: Sumperinjoki

text: Sumperinjoki laskee vetensä Tohtainlammin ja Välijoen kautta Myllyjärveen. Sieltä reitti jatkuu Kaukilankosken kautta Miestämään, Arrakosken kautta Alajärveen, Tarposeen ja edelleen Ruokolampeen. Ruokolammesta vesi virtaa Yläjärveen ja sieltä Kirkkolammin kautta Padasjoen kirkonkylän läpi Päijänteeseen Padasjoenselälle. Lopulta Vesijaosta lähteneet vedet päätyvät monen vesistön kautta Kymijokeen ja sen kautta Suomenlahteen.


title: Sumperinjoki

text: Vuonna 1788 Vesikosken pehtoori Gunvand "Gös" Sjögrahn luovutti 145 hehtaaria maata Tohtainlammi–Ruisvuo-alueelta. Nykyisin alue tunnetaan Virnajärvenä. Alueen sai haltuunsa talollinen Immaanuel Sundberg. Jo vuonna 1790 Kiimaljoen yläjuoksulle perustettiin mylly, ruokkimaan alueelle noussutta, muutamasta talosta koostuvaa, kyläyhteisöä. Kirkonkirjojen mukaan ensimmäiset kinkerit pidettiin "Sumperin-tuvassa" alkukeväästä 1791. Ensimmäisen kirkollisen kasteen saanut sumperilainen oli Knaus Eemil Sundberg. Knausia siunattiin suurella lapsikatraalla. Yhdeksästä lapsesta seitsemän selvisi aikaisiksi. Nuorimmainen Wern Knausinpoika vangittiin 18.8.1812 vähämielisyydestä.


title: Sumperinjoki

text:
""Wern Knausinpoika oli rakentanut pesäntapaisen koltan Kuuksaman myökyyn. Siltä hän oli kulkijoita peljoitellut huhuamalla ja kraapustelullaan"
- Robert Merinen, Kruunun nimismies."


title: Sumperinjoki

text:
Wern Knausinpoika päästettiin vapauteen 1820. Wern palasi kotiseudulleen Sumperin kyläyhteisöön, jossa hänet otettiin ilolla vastaan. Wern toimi myllärinä Ylä-sumperin myllyllä aina kuolemaansa asti. Wern avioitui pian paluunsa jälkeen siskopuolensa Adamiina Antintyttären kanssa. Lapsia he saivat yksitoista.
Kiimaljoen nimeksi vakiintui Sumperinjoki.


title: Sumperinjoki

text: Kaikki kyläyhteisön puurakenteiset asuintalot paloivat maan tasalle 4.7.1841. Ainoa palamaton rakennus oli kivirakenteinen Sumperintuvan kellaristo. Paikallinen sanonta "Selviä kui Sumperin kellaari", juontaa juurensa tästä palosta.


title: Sumperinjoki

text:
Sumperin kyläyhteisö ei enää koskaan elpynyt entiseen loistoonsa. Nykyisin maastosta voi juuri ja juuri erottaa kellariston kivirakennelmat. Suurin osa kellarin kivistä on siirretty yläjuoksulla sijaitsevaan Sumperinjoen sillan silta-arkkuun. Vanha Sumperinsilta purettiin 1964 ja korvattiin betonirakenteisella.
Sumperinjoki tarjoaa oivalliset melontamahdollisuudet.


title: Rauno Ranta

text: Rauno Nikolai Ranta (s. 24. joulukuuta 1945 Kauhajoki) on suomalainen poliisineuvos, joka toimi keskusrikospoliisin päällikkönä vuosina 1987–2013. Hän jäi eläkkeelle lokakuussa 2013, jolloin hänen seuraajakseen nimitettiin Robin Lardot.


title: Rauno Ranta

text: Ranta on koulutukseltaan oikeustieteen kandidaatti. Ennen keskusrikospoliisin päälliköksi nimittämistä Ranta toimi Helsingin poliisilaitoksen nuorempana konstaapelina 1969-1971, vanhempana konstaapelina 1971-1978, komisariona 1978-1979 ja osastonjohtajana 1986-1987. Isojoen vs. nimismies Ranta oli 1978, keskusrikospoliisin rikostarkastaja 1979-1984 ja rikosylitarkastaja 1984-1986.


title: Klorpyrifossi

text:
Klorpyrifossi (IUPAC: "O","O"-dietyyli-"O"-3,5,6-triklooripyridyylifosforotioaatti) on kiteinen fosforihapon esteri. Asetyylikoliiniesteraasia estävän vaikutuksensa vuoksi klorpyrifossia käytetään tuholaismyrkkynä. Sitä on myynnissä useilla kauppanimillä. Ihmiselle klorpyrifossi on myrkyllisyydeltään keskinkertainen; pienehköillä määrillä klorpyrifossin on pitkäaikaisessa altistuksessa todettu aiheuttaneen neurologisia oireita, kehitysvammaisuutta ja autoimmuunijärjestelmän häiriöitä, suurina annoksina se on johtanut myös äkillisiin kuolemantapauksiin.
Klorpyrifossin kemiallinen kaava on CHClNOPS, moolimassa 350,586 g/mol, sulamispiste 41–42 °C, tiheys 1,4 g/cm (vesi = 1,0 g/cm) ja CAS-numero 2921-88-2.


title: Klorpyrifossi

text: Klorpyrifossia valmistetaan 3,5,6-trikloori-2-pyridinolin ja dietyylitiofosforyylikloridin välisellä reaktiolla.


title: Klorpyrifossi

text: Yhdysvalloissa klorpyrifossin käyttö on kielletty muuten kuin maanviljelyksen yhteydessä. Sitä käytetään yleisimmin puuvillan, maissin, mantelin sekä appelsiini- ja omenapuiden suojaksi.


title: Klorpyrifossi

text: Klorpyrifossia myydään yleisesti 23,5- tai 50-prosenttisena nesteliuoksena. Suositeltava pitoisuus yksittäisen kohteen käsittelyssä on 0,5 prosenttia ja laajalle alueelle levitettäessä 0,03–0,12 prosenttia.


title: Klorpyrifossi

text: Klorpyrifossin ensirekisteröinti tehtiin vuonna 1965. Tuolloin Dow Chemical Company markkinoi sitä tuotenimillä "Dursban" ja "Lorsban". Klorpyrifossista tuli suosituimpia tuholaismyrkkyjä; sitä käytettiin varsin yleisesti myös hyönteismyrkkynä kodeissa ja puutarhoissa. Lisääntyneen vastustuksen takia Dow suostui joulukuussa 2001 vetämään pois klorpyrifossin rekisteröintinsä asuntojen ja muiden sellaisten paikkojen osalta missä lapset voisivat altistua sille. Myös sen käyttöä kasvinsuoja-aineena rajoitettiin huomattavasti. Maanviljelyksessä klorpyrifossi on edelleen laajalti käytössä.


title: Klorpyrifossi

text: Klorpyrifossi on orgaaninen fosforiyhdiste, joka aiheuttaa terveydellisiä haittoja sekä pitkä- että lyhytkestoisella altistuksella. Akuuttivaikutuksiltaan sitä pidetään keskitason myrkkynä. Tutkimuksessa on löydetty yhteys syntymää edeltäneen klorpyrifossialtistuksen sekä pienen syntymäpainon ja pienen kallonympäryksen välillä. Myöhemmät tutkimukset ovat osoittaneet klorpyrifossille altistuneilla sikiöillä kasvaneen riskin psyykkiseen tai elimelliseen kehitysvammaan sekä autismin kirjoon kuuluviin sairauksiin kuten tarkkaavaisuus- ja ylivilkkaushäiriöön (ADHD:hen).


title: Klorpyrifossi

text: Vuonna 2010 tehty tutkimus osoitti, että kun orgaanisten fosforiyhdisteiden pitoisuus virtsassa kasvoi 10-kertaiseksi, ADHD:n esiintyvyys lapsilla tiheni 55–72 prosenttia.


title: Klorpyrifossi

text: Tutkimuksissa on löydetty viitteitä siitä, että lapsilla olisi 7. ikävuoteen mennessä havaittavissa sikiöaikaisen klorpyrifossialtistuksen seurauksena tapahtunutta työmuisti-indeksin ja kokonaisälykkyysosamäärän vajentumista.


title: Klorpyrifossi

text: Koe-eläimillä suun kautta nautitun klorpyrifossin LD50 oli 32–1000 mg/kg. Ihon kautta saatuna LD50 oli rotilla yli 2000 mg/kg ja kaneilla 1000–2000 mg/kg. Neljän tunnin hengitysaltistuksessa klorpyrifossin LC50 oli rotilla yli 200 mg/m³.


title: Klorpyrifossi

text: Klorpyrifossimyrkytyksen epäillään aiheuttaneen useiden turistien kuoleman Thaimaassa vuonna 2011.


title: Klorpyrifossi

text: Merieläimille klorpyrifossi on voimakkaasti myrkyllinen. Sen merkittävin luonnossa esiintyvä hajoamisjäte, klorpyrifossioksoni, havaittiin United States Geological Surveyn tekemässä tutkimuksessa näille eläimille vieläkin myrkyllisemmäksi.


title: Klorpyrifossi

text: Centers for Disease Control and Preventionin suorittamissa biomonitoroinneissa on löydetty 91 prosentilta testatuista virtsasta TCPy:tä, joka on tyypillisesti klorpyrifossille ominainen aineenvaihduntajäte. Vuonna 2008 tehdyssä tutkimuksessa todettiin klorpyrifossin jäänteiden määrän virtsassa vähentyneen merkittävästi, kun lapset vaihtoivat perinteisen ruokavalion orgaaniseen.


title: Klorpyrifossi

text: Tutkittaessa klorpyrifossin pitkäaikaisvaikutusta ihmiseen havaittiin suurille pitoisuuksille altistuneidella sellaisia autoimmuunivasta-aineiden määriä kuin yleensä on autoimmuunihäiriöitä sairastavilla. Kävi ilmi voimakas syy-yhteys autoimmuunihäiriöihin liittyvien kroonisten sairauksien ja niitä edeltäneen klorpyrifossialtistuksen välillä.


title: Suomen Yhteiskunta-alan Ylioppilaat SYY

text: Suomen Yhteiskunta-alan Ylioppilaat SYY ry (lyhyesti SYY) on vuonna 1998 perustettu yhteiskuntatieteellisen alan opiskelijoiden edunvalvonta- ja harrastejärjestö. Liiton jäseniä ovat kaikki Yhteiskunta-alan korkeakoulutetut ry:n opiskelijajäsenet. Ennen vuotta 2012 liiton nimi oli Suomen Valtiotieteitä Opiskelevien Liitto SVOL. Liiton puheenjohtajana vuonna 2017 toimii tamperelainen Antti Simi.


title: Suomen Yhteiskunta-alan Ylioppilaat SYY

text: SYY hoitaa jäsenistönsä edunvalvontaa erityisesti ammattiyhdistysliikkeen sisällä, sekä pyrkii levittämään työelämätietoutta yhteiskunnallisen alan opiskelijoille. Liitolla on noin 2500 jäsentä.Suomen Yhteiskunta-alan Ylioppilailla on 8 paikallisyhdistystä; Helsingissä, Joensuussa, Jyväskylässä, Kuopiossa, Rovaniemellä, Tampereella, Turussa ja Vaasassa. Paikallisyhdistykset järjestävät harrastus- ja tiedotustilaisuuksia oman yliopistonsa opiskelijoille sekä hoitavat alueellista edunvalvontatyötä.


title: Luna 18

text: Luna 18 () oli neuvostoliittolaiseen Luna-ohjelmaan kuulunut miehittämätön avaruuslento. Luotain oli samanlainen kuin aiempi, onnistunut Luna 16-luotain.


title: Luna 18

text: Luna 18 laukaistiin 2. syyskuuta 1971 kello 13.40.40 UTC. Se asettui Kuun ympäri sadan kilometrin korkeudessa kulkevalle kiertoradalle viisi päivää myöhemmin 7. syyskuuta. Luotaimen oli tarkoitus laskeutua Kuuhun pehmeästi ja tuoda siitä näytteitä maahan. Alus aloitti laskeutumisen 11. syyskuuta ja suuntasi kohti Kuun pintaa. Laskeutuminen kuitenkin epäonnistui, ja Luna 18 syöksyi Kuun pintaan vuoristoiselle alueelle Mare Fecunditatisin lähelle kello 07.48 UT. Yhteys luotaimeen katkesi törmäyshetkellä.


title: Sori

text: Sori on alkuaan rap-yhtye Fintelligensin kappale "Kokemusten summa" -albumilta. Single julkaistiin vuonna 2002. Levyllä on lisäksi kappaleesta sen instrumentaaliversio. Kappaleesta on kuvattu myös musiikkivideo. Paula Vesala on tehnyt kappaleesta cover-version, joka kuultiin Vesalan esittämänä ensimmäisen kerran Nelosen "Vain elämää"-televisiosarjan kolmannella tuotantokaudella.


title: Running Scared

text: Running Scared voi tarkoittaa:


title: Ding Dong

text: Ding Dong voi tarkoittaa:


title: Emilia (albumi)

text: Emilia on suomalaisen laulajan Emilian vuonna 1982 julkaistu studioalbumi. Albumin julkaisi levy-yhtiö Kerberos.


title: Emilia (albumi)

text: Albumi sisältää muun muassa alun perin italialaisen La Bellinin vuonna 1978 levyttämän diskokappaleen "Satan in Love" suomenkielisen coverversion.


title: Samu-Petteri Mäkelä

text: Samu-Petteri Mäkelä (s. 9. marraskuuta 1986 Pori) on suomalainen jalkapalloilija, joka edustaa Kakkosessa pelaavaa Musan Salamaa. Hän on pelipaikaltaan hyökkääjä.


title: Samu-Petteri Mäkelä

text: Mäkelä on pelannut Veikkausliigaa FC Jazzissa kaudella 2004 ja Turun Palloseurassa kaudella 2009 yhteensä kymmenen ottelun verran. Hän teki ensiesiintymisensä pääsarjatasolla 23. toukokuuta 2004 Jazzin vierasottelussa Myllykosken Palloa vastaan.


title: Samu-Petteri Mäkelä

text: Mäkelä oli Jazzin paras maalintekijä Kakkosen kaudella 2013 joukkueen noustessa Ykköseen. Kauden jälkeen hän ei päässyt seuran kanssa yhteisymmärrykseen jatkosopimuksesta ja siirtyi Kolmosen Musan Salamaan. Heinäkuussa 2014 Mäkelä palasi Jazziin myös kauden 2015 kattavalla sopimuksella.


title: Samu-Petteri Mäkelä

text: Elokuussa 2017 Mäkelän ja FC Jazzin välinen pelaajasopimus purettiin Mäkelän aloitteesta. Hän palasi Musan Salamaan loppukauden 2017 ja kauden 2018 kattavalla sopimuksella.


title: Samu-Petteri Mäkelä

text: Mäkelä tuomittiin marraskuussa 2016 Satakunnan käräjäoikeudessa sakkorangaistukseen nuuskan salakuljetuksesta ja veropetoksesta. Hänen rangaistuksensa oli 90 päiväsakkoa, ja maksettavaa kertyi 1 800 euroa. Lisäksi Mäkelä velvoitettiin maksamaan valtiolle vahingonkorvauksia verojen laiminlyömisestä 12 150 euroa.


title: No One

text: No One voi tarkoittaa ainakin seuraavia:


title: I Can

text: I Can voi tarkoittaa:


title: Boom Boom

text: Boom Boom voi tarkoittaa:


title: Marcel Tschopp

text: Marcel Tschopp (s. 28. huhtikuuta 1974 Ruggell) on liechtensteinilainen yleisurheilija, joka kilpailee kestävyysjuoksussa. Hän edustaa seuratasolla TV Schaania.


title: Marcel Tschopp

text: Tschopp osallistui puolimaratonin MM-kisoihin ensimmäistä kertaa vuonna 2004. Hänen paras sijoituksensa kisoista on 72. tila, jolle hän juoksi vuoden 2005 kisoissa. Tschopp oli maratonin 47:s Osakan MM-kisoissa 2007, joissa hänen aikansa oli 2.33.42. Hän toimi maansa lipunkantajana Pekingin olympialaisten avajaisissa 2008. Tschopp sijoittui kisoissa maratonilla 74:nneksi. Lontoon olympialaisissa 2012 hän oli 75:s.


title: Marcel Tschopp

text: "Lähde: IAAF"


title: Live It Up

text: Live It Up voi tarkoittaa:


title: One More Day

text: One More Day voi tarkoittaa:


title: One Life

text: One Life voi tarkoittaa:


title: Celebrate

text: Celebrate voi tarkoittaa ainakin seuraavia asioita:


title: Angel

text: Angel(s) voi tarkoittaa:


title: Oulun Eteläinen

text: Oulun Eteläinen on kolmen seutukunnan muodostama verkosto ja yhteistyöalue Pohjois-Pohjanmaan maakunnan eteläosassa.


title: Oulun Eteläinen

text:
Oulun Eteläisen muodostavat Ylivieskan, Nivala–Haapajärven ja
Haapaveden-Siikalatvan seutukunnat. Seutukuntiin kuuluu yhteensä 14 kuntaa.


title: Oulun Eteläinen

text: Vuoteen 2009 saakka alue oli Oulun läänin lounaisin osa. Asukkaita Oulun Eteläisen alueella on noin 92 000 henkeä eli enemmän, kuin esimerkiksi naapurimaakunnassa Kainuussa, joka sekin vuoteen 2009 kuului Oulun lääniin. Oulun Eteläisen alueella asuu myös enemmän ihmisiä kuin sen eteläisessä naapurissa, Keski-Pohjanmaan maakunnassa. Asukasrakenne Oulun Eteläisessä on laskennallisesti koko Suomen nuorinta. Osaltaan nuorison suureen prosenttimäärään vaikuttavat alueella toimivat useat voimakkaat herätysliikkeet sekä osaltaan Ylivieskan kaupungin vuosia jatkunut raju kasvu. Oulun Eteläisen keskus onkin Ylivieskan kaupunki. Kaupungilla on ollut kohtalaisia vaikeuksia järjestää palveluita koko ajan kasvavalle väestölleen. Kaupunki on ollut mukana valtion selvitysmenettelyssä, mutta julkinen rakentaminen, voimakas asuntorakentamisen ja esimerkiksi kaupan investoinnit jatkuvat silti jo pakonkin sanelemina, myös valtion velvoitteiden pohjalta. Kasvu tuo muun muassa sekä kaupunkiteknisiä, että liikenteellisiä haasteita.


title: Oulun Eteläinen

text: Syksyllä 2013 Alavieska, Haapavesi, Oulainen ja Ylivieska aloittivat kuntarakennelain mukaisen yhdistymisselvityksen. Toteutuessaan alueelle syntyy selkeästi yli 30 000 asukkaan kaupunki. Myös muita Oulun Eteläisen kuntia ja kaupunkeja on kutsuttu mukaan yhdistymisselvitykseen. Ylivieska on alueensa selkeä pendelöintikeskus, kauppa- ja palvelukeskus. Kaupungissa on muun muassa Kelan, käräjäoikeuden, maistraatin, pelastuslaitoksen, poliisin, Pohjois-Pohjanmaan ELY -keskuksen toimipisteen, TE-keskuksen, veroviraston ja ulosoton maakuntakeskustasoiset palvelut. Käytännössä Oulun Eteläinen on oma maakuntansa sekä valtionpalveluilla, koulutuspalveluilla, terveydenhuollon palveluilla, liikenteellisesti, kaupallisilla palveluilla että asukasmäärällä mitattuna, vaikka kuuluukin virallisesti Pohjois-Pohjanmaan maakuntaan. Pyrkimystä pois Pohjois-Pohjanmaasta, lähinnä hallinnolliselta pohjalta tutkien, Oulun Eteläisessä ei juurikaan esiinny. Oulun Eteläinen on kuitenkin Pohjois- ja Keski-Pohjanmaan välistä vaihettumisaluetta ja tämä seikka on muovannut alueesta hyvin omaleimaisen ja koko ajan enemmän itseään ja yhtenäisyyttään tiedostavan alueen. Maisemallisesti Kalajoen jokilaakson viljelysaukeat ja latomeret luovat kulkijan mieleen syvältä kumpuavan kuvan historiallisen Pohjanmaan todellisesta, alkuperäisestä olemuksesta.


title: Baššibazukki

text: Baššibazukki ( ’johtajaton, liittämätön, järjestäytymätön’) on nimitys, joka tarkoittaa Osmanien valtakunnan armeijassa palvelleita palkkasotureita, jotka tunnettiin kurittomuudestaan.


title: Baššibazukki

text: Termiä käytettiin alun perin siviileistä ja sillä tarkoitettiin kodittomia kulkureita ja kerjäläisiä, jotka olivat saapuneet valtakunnan etäisistä provinsseista Istanbuliin etsimään toimeentuloa. Krimin sodan sytyttyä vapaaehtoisyksikköjä värvättiin samankaltaisista väestönosista ja nimitys siirtyi sotilaskäyttöön. Värvätyt olivat lähinnä albaaneja, kurdeja ja tšerkessejä, mutta heitä tuli myös muualta Lähi-idästä sekä pohjois-Afrikasta. Baššibazukkiyksiköt eivät kuuluneet armeijan vakinaiseen väkeen. Värvätyn vapaaehtoisen tuli aseistaa itsensä, ja ratsuväenyksikköön pyrkiessään värvätyllä tuli olla oma hevonen. Baššibazukkiyksiköillä oli myös omat keskuudestaan valitut johtajansa. Heidän univormunsa eivät olleet säädeltyjä, ja baššibazukkisotilaat muistetaan myös kirjavista ja värikkäistä asuistaan, joiden vuoksi he olivat suosittuja historiamaalauksien aiheita.


title: Baššibazukki

text: Sodan aikana baššibazukit alkoivat kerätä huonoa mainetta kurittomuudellaan sekä taistelun aikana että siviilien keskuudessa. Baššibazukit syyllistyivät raakuuksiin sotavankeja kohtaan sekä siviiliväestön rosvoamiseen ja raiskauksiin Krimillä ja Bulgariassa. Osmaniarmeija pyrki tuomaan normaalin sotilaskurin myös bassibasuukkiyksiköihin, mutta yritykset eivät tuottaneet tulosta. Seurauksena baššibazukkiyksiköt lakkautettiin pian Turkin sodan (1877-1878) jälkeen.


title: Baššibazukki

text: Sana "baššibazukki" tunnetaan hyvin myös kapteeni Haddockin käyttämänä haukkumasanana Tintti-sarjakuvissa (), joissa siitä esiintyy erilaisia kirjoitusasuja.


title: Popular

text: Popular voi tarkoittaa seuraavia asioita:


title: Popular

text: Musiikissa:


title: Popular

text: Televisiossa:


title: Popular

text: Liikeyrityksiä:


title: Kirjeitä nuorelle matemaatikolle

text: Kirjeitä nuorelle matemaatikolle () on brittiläisen matemaatikon Ian Stewartin vuonna 2006 julkaistu kirja, joka esittelee matematiikkaa alana ja urana. Stewart mainitsee teoksen olevan osittainen päivitys G. H. Hardyn teokselle "Matemaatikon apologia". Teoksen on julkaissut suomeksi Terra Cognita vuonna 2007. Sen on suomentanut Juha Pietiläinen. Alkuteoksen kustansi Basic Books.


title: Kirjeitä nuorelle matemaatikolle

text: Kirjavinkit-sivuston arvostelun mukaan kirja on lähes pakollista luettavaa matematiikan opettajille ja jokaiselle matemaatikon urasta haavailevalle. Kirja nousee alansa klassikoksi.


title: Change

text: Change voi tarkoittaa:


title: David II

text: David II (5. maaliskuuta 1324 – 22. helmikuuta 1371) oli Skotlannin kuningas kesäkuusta 1329 aina kuolemaansa saakka.


title: David II

text: David oli isänsä Robert I:n ja tämän vaimon Elizabeth de Burghin ainut aikuiseksi elänyt poika. Hänestä tuli kuningas kaksi vuotta äitinsä kuoleman jälkeen, kun Robert I kuoli 7. kesäkuuta 1329. David II kruunattiin kuninkaaksi 24. marraskuuta 1331.


title: David II

text: David II kuoli aivan yllättäen kesken valtakautensa ilman laillisia jälkeläisiä. Hänen jälkeensä Skotlannin hallitsijaksi tuli hänen sisarensa Marjorien poika Robert II.


title: Angel in Disguise

text: Angel in Disguise voi tarkoittaa:


title: Lipstick

text: Lipstick voi tarkoittaa:


title: Monsoon Wedding

text: Monsoon Wedding (televisioesityksessä käytetty nimi "Monsuunihäät") on Mira Nairin ohjaama intialaisista häistä kertova draamakomediaelokuva vuodelta 2001. Se voitti Kultaisen leijonan Venetsian elokuvajuhlilla.


title: Île Longue

text: Île Longue (bretoniksi "Enez-Hir") on niemimaa Brestinlahdella Ranskan Bretagnessa. Paikka on Ranskan merivoimien Force océanique stratégiquen, eli sen strategisten sukellusveneiden tukikohta. Sukellusveneet on aseistettu ballistisin ohjuksin, jotka saatetaan aseistaa ydinkärjillä.


title: Île Longue

text: Ennen laivaston tukikohtaa île Longuella oli lähinnä kalastajia ja 1600-luvulta lähtien paikalla on harjoitettu kivenlouhintaa. Paikallisia kiviä vietiin muun muassa Brestiin, Quimperiin ja Bordeauxiin. Paikalla on ilmeisesti ollut jo kauan jonkinlaisia puolustusrakennelmia, mutta tehokkaammin niitä rakennettiin paikalle 1600-luvulta lähtien.


title: Île Longue

text: Ensimmäisessä maailmansodassa paikalla sijaitsi internointileiri, jolla vankeina pidettiin muun muassa Georg Wilhelm Pabstia ja Johannes Mättigiä. Leiri suljettiin vuonna 1919, mutta sen rauniot ovat edelleen näkyvissä. Sukellusvenetukikohta paikasta tuli vuonna 1929. Natsi-Saksan valloitettua Ranskan 1940 paikalla oli ilmatorjuntapatteristo. Toisen maailmansodan jälkeen alueella ei pitkään aikaan ollut toimintaa, mutta Charles de Gaullen vierailtua siellä vuonna 1965 alettiin rakentaa suurempaa tukikohtaa. Rakennusprojekti oli aikanaan Euroopan suurimpia.


title: Île Longue

text: Île Longue jaetaan kolmeen värien mukaan nimettyyn osaan.


title: Veli Taatila

text: Veli Juha Matti Taatila (s. 27. helmikuuta 1973 Kiukainen) on uransa päättänyt suomalainen koripalloilija. Hän oli pelipaikaltaan sentteri.


title: Veli Taatila

text: Taatilan kasvattajaseura on Loimaan Korikonkarit, mutta hän aloitti pääsarjauransa kaudella 1992–1993 Forssan Koripojissa. Hän edusti seuraa vuoteen 1996 asti. Kauden 1999–2000 Taatila pelasi BC Nokiassa. Vuonna 2002 hän muutti Ruotsiin ja vuodesta 2003 lähtien Taatila pelasi maan toisella sarjatasolla. Hän siirtyi vuonna 2005 Borås Basketiin, joka nousi kaudeksi 2007–2008 maan pääsarjaan.


title: Inat

text: Inat (turkiksi "inat", serbiaksi "inat" tai "инат", makedoniaksi "инает", "инаетлук" tai "инаетење") on ainakin entisen Jugoslavian alueen kulttuuriin kuuluva käsite, jolle ei löydy suoraa suomenkielistä käännöstä (vrt. esim. sisu).


title: Inat

text: Inat tarkoittaa sellaista uppiniskaista käyttäytymistä, jolle ei välttämättä ole mitään järkevää syytä ja joka voi aiheuttaa myös käyttäytyjälle itselleen vahinkoa. Se voi olla monessa tapauksessa olla haitallista sekä käyttäytyjälle itselleen että käytöksen kohteelle, mutta siitä huolimatta henkilö päättää käyttäytyä niin. Tarkoituksena voi olla ”näyttää” jotakin jolleku(i)lle, mutta se ei ole välttämätöntä. Inat-käytös on tyypillisesti päättäväistä mutta järjenvastaista. Inatiin liittyy usein myös vahingoniloa.


title: Inat

text: Inat on kroaatti—suomi-sanakirjassa käännetty uhmaksi. Käsitteiden merkitys ei kuitenkaan ole aivan sama, sillä uhma ei aina ole ajattelematonta ja järjenvastaista. Pienempi ja avuttomampi voi uhmata vahvempaansa ja suurempaansa. Sekä uhmaavan että inat-käytöksen seuraukset voivat olla haitallisia, mutta inatille on tyypillistä, ettei alun perinkään ollut mitään (moraalista) järkevää syytä käyttäytyä niin kuin käyttäydyttiin. Erään näkemyksen mukaan inat-käytös on ”lapsellista käytöstä”.


title: Inat

text: Esimerkki inatista on se, kun pieni lapsi kieltäytyy syömästä vain siksi, etteivät vanhemmat ostaneet lapselle lelua. Lopputulos on se, että lapsi jää nälkäiseksi, mikä ei ole mukavaa, ja todennäköisesti hän tulee myös saamaan rangaistuksen.


title: Inat

text: Suomeksi serbian ’tein sen inatin takia’ ilmaistaisiin ehkä luonnollisimmin ”tein sen vain, koska huvitti” tai "tein sen silkkaa piruuttani", mutta edellisistä ilmauksista ei täysin käy ilmi inatiin usein liittyvä halu tahallaan ärsyttää.


title: Inat

text: Serbialaisen sananlaskun mukaan ”inat on huonoin ammatinvalinta” (serbiaksi "od inata nema goreg zanata", makedoniaksi "инает е лош занает").


title: I Wanna Go

text: "I Wanna Go" on Britney Spearsin kappale ja kolmas single hänen seitsemänneltä studioalbumiltaan "Femme Fatale". Spears vahvisti 13. toukokuuta, että kappale julkaistaan singlenä 14. kesäkuuta 2011. Kappale soitetaan radiossa Yhdysvalloissa jo 7. kesäkuuta. Kappaleen ovat kirjoittaneet Shellback, Max Martin ja Savan Kotecha, tuottaneet Shellback ja Max Martin.


title: Matti Kaikkonen

text: Matti Kaikkonen on toiminut fysiologian professorina Helsingin yliopiston eläinlääketieteellisessä tiedekunnassa. Hän on ollut mukana kirjoittamassa lääketieteellisen pääsykoekirjanakin käytettyjä "Galenos"-kirjasarjan kirjoja.


title: Robert Traylor

text: Robert Traylor (1. helmikuuta 1977 Detroit – 11. toukokuuta 2011 Carolina) oli yhdysvaltalainen koripalloilija. Hänet löydettiin kuolleena toukokuussa 2011. Kuoleman syyksi epäiltiin sydänkohtausta.


title: Robert Traylor

text: Traylor pelasi yliopistokoripalloa Michiganin yliopistossa vuosina 1995–1998. Hän osallistui vuoden NBA:n varaustilaisuuteen, jossa Dallas Mavericks varasi hänet tilaisuuden kuudentena pelaajana. Traylor ei kuitenkaan pelannut joukkueessa otteluakaan, sillä hänet kaupattiin Milwaukee Bucksille. Vaihtokaupassa Dallas sai Pat Garrityn ja Dirk Nowitzkin. Traylor edusti Bucksia kaksi kautta ja teki parhaimmillaan 5,3 pistettä ottelua kohden. Kesäkuussa 2000 hän siirtyi Cleveland Cavaliersiin, jossa hän pelasi tilastollisesti parhaan NBA-kautensa. Traylor teki kaudella 2000–2001 5,7 pistettä ja otti 4,3 levypalloa ottelua kohden. Hän ei pelannut seurassa kuitenkaan yhtä kautta pidempään ja elokuussa 2001 hänen oikeutensa myytiin Philadelphia 76ersille. Philadelphia kauppasi hänet edelleen Charlotte Hornetsille. Traylor pelasi seurassa kolme kautta ennen siirtymistään takaisin Cleveland Cavaliersiin. Kausi 2004–2005 oli hänen viimeisensä NBA:ssa. Kauden jälkeen hän leikkautti aorttansa. Kaudeksi 2005–2006 Traylorin oli tarkoitus siirtyä New Jersey Netsiin, mutta hän ei päässyt seuran kuntotestejä läpi.


title: Robert Traylor

text: NBA-uransa jälkeen Traylor siirtyi Espanjan alemmissa sarjoissa pelanneeseen Gestibérica Vigoon. Vuonna 2007 hän siirtyi puertoricolaiseen Cangrejeros de Santurceen. Tämän jälkeen hän pelasi Turkin pääsarjassa Antalya Kepez Belediyesin joukkueessa. Vuonna 2009 Traylor pelasi jonkin aikaa Serie A:n NSB Napolissa. Kaudeksi 2010–2010 hän siirtyi meksikolaiseen Halcones UV Xalapaan, josta hän palasi pian Puerto Ricoon. Ennen kuolemaansa hän pelasi Vaqueros de Bayamónissa.


title: Buddy DeSylva

text: George Gard ”Buddy” DeSylva, taiteilijanimeltään B. G. DeSylva (1895–1950), oli yhdysvaltalainen populaarimusiikin sanoittaja ja säveltäjä. Hän löi itsensä läpi Broadway-lauluntekijänä 1910-luvun lopulla ja sanoitti useita hittikappaleita mukaan lukien ”Look for the Silver Lining”, ”April Showers” ja ”Somebody Loves Me”. Myöhemmin hän työskenteli elokuvatuottajana Paramount Picturesilla. Hän oli yksi Capitol Records -levy-yhtiön perustajista.


title: Buddy DeSylva

text: George Gard DeSylva syntyi 27. tammikuuta 1895 New Yorkissa ja vietti lapsuutensa Kaliforniassa. Hänen isänsä oli portugalilaissyntyinen näyttelijä ja äiti kalifornialaisen šeriffin tytär. Vanhemmat erosivat pian Georgen syntymän jälkeen. DeSylva esiintyi jo neljävuotiaana vaudevillen laulu- ja tanssiesityksessä, mutta joutui lopettamaan esiintymisen viisivuotiaana isoisänsä painostuksesta. High schoolissa ja collegessa ollessaan hän opiskeli viulunsoittoa ja oli usein poissa koulusta kirjoittaakseen musiikkia. Hänen vuonna 1915 kirjoittamansa näytelmä "Nobody Loves a Fat Man" esitettiin koulun päättäjäisissä ja sai innostuneen vastaanoton. Viulunsoittoa DeSylva ei koskaan oppinut, mutta sen sijaan hän opetteli professorinsa tyttären avustuksella soittamaan ukulelea. Myöhemmin hän pääsi opiskelemaan Etelä-Kalifornian yliopistoon Los Angelesiin.


title: Buddy DeSylva

text: Yökerhonomistaja Baron Long kuuli rannalla kävelyllä ollessaan DeSylvan soittavan kirjoittamiaan kappaleita paikalliselle tyttöryhmälle ukulelen säestämänä. Hän oli etsimässä havaijilaistyylistä soittajaa yökerhoonsa ja tarjosikin DeSylvalle työpaikkaa 60 dollarin viikkopalkalla. Tämä harkitsi pitkään ja lopulta suostui tarjoukseen. DeSylva ehti laulaa Longin yökerhossa kuusi kuukautta, kunnes eräs paikan vakioasiakkaista, laulaja Al Jolson, otti hänet suojatikseen ja vei hänet mukanaan New Yorkiin.


title: Buddy DeSylva

text: DeSylva alkoi työskennellä Tin Pan Alleyllä lauluntekijänä. Jolson käytti hänen kirjoittamiaan kappaleita tähdittämässään vuoden 1918 Broadway-musiikkinäytelmässä "Sinbad". Näistä kappaleista, joihin kuului muun muassa ”I’ll Say She Does”, tuli DeSylvan ensimenestys ja seuraavina vuosina hän kirjoittikin kappaleita useisiin musikaaleihin. Hänen sanoittamastaan Jerome Kernin sävellyksestä ”Look for the Silver Lining” tuli hitti vuonna 1920. DeSylva jatkoi myös yhteistyötään Al Jolsonin kanssa; Jolson esitti Broadwaylla muun muassa DeSylvan ja Louis Silversin kappaleen ”April Showers” ja kirjoitti yhdessä DeSylvan kanssa sanat Joseph Meyerin vuoden 1924 sävellykseen ”California Here I Come”.


title: Buddy DeSylva

text: Vuodesta 1922 lähtien DeSylva kirjoitti musiikkia "George White’s Scandals" -musikaalisarjaan. Hän sanoitti useita George Gershwinin kappaleita, mukaan lukien vuoden 1924 ”Somebody Loves Me” (yhdessä Ballard MacDonaldin kanssa) ja ”Why Do I Love You” (yhdessä Ira Gershwinin kanssa). Vuonna 1925 hän sanoitti James F. Hanleyn sävellyksen ”Just a Cottage Small by the Waterfall”.


title: Buddy DeSylva

text: Vuonna 1925 DeSylva lyöttäytyi yhteen säveltäjä Ray Hendersonin ja sanoittaja Lew Brownin kanssa, ja kolmikosta tuli nopeasti yksi Broadwayn ja Hollywoodin menestyksekkäimmistä lauluntekijäryhmistä. He kirjoittivat musiikin vuoden 1926 "George White’s Scandalsiin" ja useisiin muihin Broadway-näytelmiin, mukaan lukien "Good News" (1927), "Manhattan Mary" (1927), "Hold Everything" (1928) ja "Flying High" (1930). He myös tekivät musiikkia Jolsonin elokuviin "Sonny Boy" ja "It All Depends on You" ja julkaisivat itsenäisiä populaarimusiikkikappaleita. He perustivat oman julkaisuyhtiönsä vuonna 1927. Yhtiö myytiin Warner Brothersille vuonna 1930 osana yhteensä 8 000 000 dollarin kauppaa. DeSylvasta, Hendersonista ja Brownista tehtiin vuonna 1956 elokuva "Kaikki riippuu sinusta".


title: Buddy DeSylva

text: Henderson ja Brown palasivat New Yorkiin vuonna 1931 DeSylvan jäädessä Kaliforniaan työskentelemään elokuvatuottajana. Hän kuitenkin teki edelleen musiikkia myös Broadwaylle, mukaan lukien vuoden 1932 näytelmään "Take a Chance". Hän tuotti muun muassa lapsitähti Shirley Templen elokuvat "Pikku eversti" (1935), "Rikas tyttöraukka" (1936) ja "Pikku salamatkustaja" (1936). Vuonna 1939 hän muutti New Yorkiin ja perusti musiikkijulkaisuyhtiön, mutta palasi vuonna 1941 Hollywoodiin. Hän toimi Paramount Picturesilla vastaavana tuottajana vuodesta 1941 vuoteen 1944. Vuonna 1942 hän perusti Johnny Mercerin kanssa levy-yhtiö Capitol Recordsin.


title: Buddy DeSylva

text: DeSylva kuoli 11. heinäkuuta 1950 Los Angelesissa.


title: Buddy DeSylva

text: Alla on lueteltu alkuperäiset Broadway-näytelmät, joihin DeSylva sanoitti tai sävelsi musiikkia.


title: Ruotsin juutalaiset

text: Ruotsin juutalaiset ovat Ruotsissa asuvia juutalaisia. Ensimmäiset merkittävät juutalaisyhteisöt muodostuivat maahan 1700-luvulla, ja nykyisin Ruotsissa elää noin 18 000 juutalaista. Suurin osa polveutuu toisen maailmansodan aikana maahan tulleista pakolaisista. Suurin juutalaisyhteisö asuu Tukholmassa, mutta juutalaisia asuu myös esimerkiksi Malmössä, Göteborgissa, Boråsissa, Helsingborgissa, Lundissa ja Uppsalassa.


title: Ruotsin juutalaiset

text: Uskontoaan salaa harjoittaneita ja yksittäisiä maassa käyneitä luukunottamatta juutalaisia ei asunut Ruotsissa ennen 1770-lukua. Ensimmäinen Ruotsiin luvallisesti asettunut juutalainen oli Saksasta tullut Aron Isak. Ruotsin kansalaisuuden hänelle myönsi Kustaa III. Vuonna 1775 Göteborgin edustan Marstrandin saarella sallittiin kaikkien ulkomaalaisten asuminen, ja ensimmäinen juutalaisperhe asettui itse kaupunkiin viisi vuotta myöhemmin. Vuodesta 1782 juutalaisten oli mahdollista muuttaa mahan vapaasti ilman että heiltä edellytettiin kääntymistä kristinuskoon. Vuoteen 1860 asti he saivat kuitenkin asua vain Tukholmassa, Göteborgissa, Norrköpingissä, Karlskornassa ja Marstrandissa. Vuonna 1840 maassa asui noin 900 juutalaista. Vuosien 1850 ja 1920 välillä juutalaisten määrä lisääntyi huomattavasti Puolasta ja Venäjältä tulleen maahanmuuton takia. Vuonna 1920 maassa eli noin 6 500 juutalaista. Maahanmuuttoa rajoitettiin ensimmäisen maailmansodan jälkeen, ja 1930-luvulla maahan muutti vain pieni määrä juutalaisia lähinnä Tšekistä, Saksasta ja Itävallasta.


title: Ruotsin juutalaiset

text: Toisessa maailmansodassa maahan tuli suuri joukko juutalaisia pakolaisia. Ruotsi myönsi vuonna 1942 turvapaikan 900 Norjan juutalaiselle ja vuonna 1943 noin 8 000 Tanskan juutalaiselle. Ruotsalainen ja itsekin osittain juutalainen Raoul Wallenberg pelasti useita Unkarin juutalaisia. Sodan jälkeen antisemitistisen Einar Abergin toiminta vaikutti tiukempaan lainsäädäntöön koskien vähemmistöjen syrjintää. Sodan jälkeen pakolaisia tuli edelleen, tällä kertaa kommunistisista maista.


title: Ruotsin juutalaiset

text: Ruotsissa toimii kuusi synagogaa, joista kolme sijaitsee Tukholmassa, kaksi Göteborgissa ja yksi Malmössä. Juutalaisia hautausmaita on useissa eri paikoissa. Tukholmassa toimii juutalainen koulu ja päiväkoti. Juutalaisvastaisuus on kasvanut viime aikoina, ja siitä syytetään muslimeja ja äärioikeistoa. Ongelmia on ollut etenkin Malmön kaupungissa.. Jiddiš on tunnustettu Ruotsissa vähemmistökielenä ja sillä on maassa noin 3 000 puhujaa.


title: Merpati Nusantara Airlinesin lento 8968

text: Merpati Nusantara Airlinesin lennon 8968 onnettomuus tapahtui 7. toukokuuta 2011 lähellä Kaimanan lentoasemaa, kun Merpati Nusantara Airlinesin Xian MA60 -tyyppinen matkustajakone syöksyi mereen kiitotien lähestymislinjalta. Sorongin lentoasemalta lähteneessä koneessa oli tapahtumahetkellä 19 matkustajaa ja kuusi miehistön jäsentä. Kaikki koneessa olleet menehtyivät. Myös kaikkien uhrien ruumiit löydettiin merestä.


title: Merpati Nusantara Airlinesin lento 8968

text: Merpati Nusantara Airlines operoi säännöllistä reittiliikennettä Sorongin ja Kaimanan välillä. Kaupunkien välimatka on noin 405 kilometriä.


title: Merpati Nusantara Airlinesin lento 8968

text: Onnettomuuskone oli kiinalaisvalmisteinen Xian MA60 -tyyppinen, ja se oli luovutettu yhtiölle lokakuussa 2010. Koneen rekisteri oli PK-MZK. Lentotunteja koneella oli ehditty lentää ainoastaan 615 tuntia ennen onnettomuutta ja lentosyklejä 764 kappaletta. Teknisiä ongelmia ei raportoitu koneen käyttöaikana.


title: Merpati Nusantara Airlinesin lento 8968

text: Koneen oli valmistanut Xi'an Aircraft Industrial Corporation. Konetyypillä ei ollut onnettomuuden aikaan Yhdysvaltain ilmailuviranomaisten sertifiointia, mutta Indonesian viranomaiset eivät tätä edellyttäneet ja pitivät konetta lentokelpoisena.


title: Merpati Nusantara Airlinesin lento 8968

text: Lentäjät olivat lähestymässä Kaimanan lentoasemaa noin kello 14:00 paikallista aikaa (05:00 UTC) huonossa säässä. Säätietojen mukaan näkyvyys oli alle 2 000 metriä ja sää oli sumuinen sekä sateinen. Noin 400-500 metriä ennen kiitotien kynnystä kone syöksyi mereen. Mereen syöksymisen jälkeen kone repeytyi osiin ja upposi noin 12 metrin syvyyteen. Viranomaisten lausuntojen mukaan kaikki koneessa olleet menehtyivät onnettomuudessa.


title: Merpati Nusantara Airlinesin lento 8968

text: Turmassa menehtyi 19 matkustajaa ja kuusi miehistön jäsentä. Indonesian liikenneministeriö ilmoitti aluksi uhreja olleen 27, mutta myöhemmin osoittautui, että koneessa olleet kaksi mekaanikkoa oli laskettu sekä matkustajiksi, että miehistön jäseniksi. Kaikkien onnettomuudessa menehtyneiden ruumiit nostettiin merestä.


title: Merpati Nusantara Airlinesin lento 8968

text: Lehtitietojen mukaan koneessa oli miehistön lisäksi 16 aikuista, yksi lapsi ja kaksi vauvaikäistä matkustajaa.


title: Merpati Nusantara Airlinesin lento 8968

text: Onnettomuuden syystä ei ole toistaiseksi varmaa tietoa. Huonoa säätä on epäilty turman aiheuttajaksi. Koneen mustat laatikot paikannettiin onnettomuutta seuranneena päivänä. Niiden nostaminen merestä osoittautui haastavaksi voimakkaiden merivirtojen vuoksi, ja koneen hylky piti ensin ankkuroida merenpohjaan. Merestä nostamisen jälkeen mustat laatikot lähetettiin Kiinaan purettavaksi, sillä ilmeni, että ne olivat tallentaneet tietonsa kiinaksi.


title: Merpati Nusantara Airlinesin lento 8968

text: Muutama päivä onnettomuuden jälkeen Merpati Nusantara Airlinesin toimitusjohtaja Sardjono Jhony Tjitrokusumo tarjoutui eroamaan, mikäli onnettomuus olisi lentoyhtiön syytä. Indonesian valtio määräsi yhtiötä tarkistamaan kaikki sen laivaston Xian MA60 -tyyppiset koneet.


title: Merpati Nusantara Airlinesin lento 8968

text: 15. toukokuuta Mustafa Abubakar, Indonesian valtionomistuksista vastaava ministeri, ilmoitti, että Merpati Nusantara Airlines voi edelleen saada valtiolta rahallista tukea onnettomuudesta huolimatta.


title: Ford Crown Victoria

text: Ford Crown Victoria oli Ford Motor Companyn lähinnä Yhdysvaltojen markinnoille suunnattu iso auto. Auto on edelleen yleisessä käytössä poliisiautona ja taksina Yhdysvalloissa. Auton viimeinen sukupolvi alkoi 1998 ja sen valmistus lopetettiin 2011.


title: Ford Crown Victoria

text: Ensimmäinen Crown Victoria oli 2-ovinen, kuuden hengen coupé.


title: Ford Crown Victoria

text: Ford LTD Crown Victoria oli edellisestä poiketen suurikokoinen, 4-ovinen sedan jota käytettiin aikanaan taksi-ja poliisikäytössä.


title: Ford Crown Victoria

text: Myös ensimmäisen sukupolven Crown Victoria oli poliisi-ja taksikäytössä. Autoon oli saatavilla 4,6-litrainen V8-moottori.


title: Ford Crown Victoria

text: Toisen sukupolven Crown Victoria on merkittävässä poliisi- ja taksikäytössä kuten edeltäjänsäkin. Tätä autoa myytiin myös Lähi-idässä. Autoa valmistettiin Kanadassa, autossa oli 4,6-litran V8, kuten edeltäjässäänkin. Poliisimallin nimi vuodesta 1998 on Police Interceptor. Se on yleisin poliisiauto Pohjois-Amerikassa. Auto on nimestään huolimatta erikoisvarusteltu Crown Victoria.


title: Xian MA60

text: Xian MA60 (新舟60, Xīnzhōu 60, "Modern Ark 60") on kiinalaisvalmisteinen potkuriturbiinein varustettu matkustajakone, jota valmistaa Xian Aircraft Industrial Corporation. Tähän mennessä konetta on valmistettu 41 kappaletta. Kone on kehitetty Xi'an Y-7 -koneesta. Konetyypillä ei ole Yhdysvaltain ilmailuviranomaisten sertifiointia.


title: Dilwale Dulhania Le Jayenge

text: Dilwale Dulhania Le Jayenge (, ) on intialainen romanttinen komedia vuodelta 1995. Elokuva on Aditya Chopran ensimmäinen ohjaus ja sen on tuottanut hänen isänsä Yash Chopra. Päärooleja näyttelevät Shahrukh Khan ja Kajol.


title: Dilwale Dulhania Le Jayenge

text: "Dilwale Dulhania Le Jayenge" voitti National Film Awards -palkinnon ja kymmenen Filmfare Awards -palkintoa. Elokuvaa on esitetty elokuvateatterissa Mumbaissa ennätyksellisesti yli 15 vuotta. Se kuuluu kaikkien aikojen menestyneimpiin Bollywood-elokuviin.


title: Dilwale Dulhania Le Jayenge

text: Raj Malhotra (Shahrukh Khan) ja Simran Singh (Kajol) ovat intialaistaustaisia nuoria, jotka ovat kasvaneet Lontoossa. Raj on rikkaan lesken Dharamvir Malhotran (Anupam Kher) hemmoteltu ainoa lapsi. Raj rakastaa hauskanpitoa, ja oli koulunsa ensimmäinen, joka ei valmistunut. Simran on kaupanomistaja Chaudhry Baldev Singhin (Amrish Puri) vanhempi tytär. Chaudhry Baldev Singh on konservatiivinen punjabilaismies, joka haaveilee paluusta Punjabiin. Kerran Raj suututtaa Baldevin huijaamalla tämän myymään hänelle olutta kaupan sulkemisajan jälkeen. Baldev sanoo vihaisena Rajia häpeäksi intialaisille. Hän on ylpeä siitä, että on onnistunut kasvattamaan tyttärensä perinteisten arvojen mukaisesti. Simran haaveilee prinssistä, joka tulisi hänen elämäänsä ja veisi häneltä jalat alta. Hänen äitinsä Lajo (Farida Jalal) yrittää hillitä hänen haaveiluaan.


title: Dilwale Dulhania Le Jayenge

text: Eräänä päivänä Baldev saa kirjeen Ajitilta (Satish Shah), parhaalta ystävältään Intiasta. Ajit sanoo, että hänen poikansa Kuljeetin (Parmeet Sethi) ja Baldevin tyttären Simranin pitäisi mennä naimisiin, kuten he olivat sopineet lasten ollessa pieniä. Simran suostuu naimakauppoihin kunnioituksesta isäänsä kohtaan, mutta haluaa ensin lähteä kuukaudeksi kiertämään Eurooppaa ystäviensä kanssa, koska se olisi hänen viimeinen tilaisuutensa nähdä maailmaa ennen avioliittoa ja muuttoa Intiaan. Yleensä ankara Baldev antaa hänen lähteä, jos hän lupaa olla pettämättä isänsä luottamusta. Simran on aina kunnioittanut ja totellut isäänsä.


title: Dilwale Dulhania Le Jayenge

text: Matkalla Simran tapaa Rajin, joka on ottanut saman Eurorail-matkan kavereidensa kanssa. Epäonnisten käänteiden jälkeen, jotka Raj on suurimmaksi osaksi huonolla käytöksellään aiheuttanut, hän rakastuu Simraniin. Vasta saavuttuaan takaisin Lontooseen, Simrankin huomaa rakastuneensa Rajiin.


title: Dilwale Dulhania Le Jayenge

text: Palattuaan kotiin Simran kertoo äidilleen, että on rakastunut eikä voi mennä naimisiin Kuljeetin kanssa. Baldev kuulee vahingossa keskustelun ja on raivoissaan, koska Simran on pettänyt hänen luottamuksensa. Hän on järkkymätön päätöksessään, että Simran nai Kuljeetin sopimuksen mukaan, ja he lähtisivät Intiaan mahdollisimman pian. Baldevin mielestä Simran on aiheuttanut sydänsurunsa itse.


title: Dilwale Dulhania Le Jayenge

text: Vaikka Simran ei halua mennä naimisiin Kuljeetin kanssa, perhe lähtee Punjabiin. Käy ilmi, että Kuljeet on ylimielinen mies, joka käy kavereidensa kanssa metsästämässä ja kehuskelee heille pettävänsä myöhemmin vaimoaan. Lajo yrittää suojella tyttärensä tunteita, mutta ei uskalla vastustaa voimakastahtoista miestään. Simraniin ja hänen sisareensa Chutkiin Kuljeet röyhkeine kavereineen ei tee vaikutusta.


title: Dilwale Dulhania Le Jayenge

text: Raj ei halua luovuttaa. Hän seuraa Simrania Punjabiin ja sanoo pelastavansa tämän järjestetyltä avioliitoltaan, ja naivansa itse Simranin hänen isänsä suostumuksella. Raj tutustuu Kuljeetiin ja esittää kaikkien ystävää. Hän auttaa häävalmisteluissa ja ansaitsee pian kaikkien luottamuksen. Samaan aikaan Kuljeetin sisar Preeti (Mandira Bedi) ihastuu Rajiin ja asiat mutkistuvat, kun Rajin isä saapuu Intiaan.


title: Dilwale Dulhania Le Jayenge

text: Simran yrittää kaikin keinoin vältellä Kuljeetia. Lajo yllättää Simranin ja Rajin syöttämästä ruokaa toisilleen ja tajuaa, että Raj on se poika, jonka Simran tapasi matkallaan. Hän antaa heille korunsa ja käskee Rajia karkaamaan Simranin kanssa, koska kukaan ei ymmärtäisi heidän rakkauttaan. Raj sanoo Lajolle, että kaikki järjestyy ja hän nai Simranin vain, jos hänen isänsä antaa luvan.


title: Dilwale Dulhania Le Jayenge

text:
Kaikki romahtaa, kun Baldev näkee valokuvan Simranista ja Rajista yhdessä Euroopassa. Hän paljastaa kaikille Rajin todelliset aikeet ja lyö tätä kaikkien edessä. Hän käskee Rajin lähteä ja sanoo, että Simran menee edelleen naimisiin Kuljeetin kanssa. Kun Raj istuu juna-asemalla, häntä seurannut Kuljeet tulee kavereidensa kanssa hakkaamaan hänet. Kun he yrittävät hyökätä myös Rajin isän kimppuun, Raj raivostuu ja hakkaa Kuljeetin sekä hänen kaverinsa. Baldev ja Ajit saapuvat paikalle, pysäyttävät Rajin ja käskevät hänen lähteä isänsä kanssa. Raj nousee junaan isänsä kanssa, mutta kun juna alkaa lähteä liikkeelle, perheen naiset saapuvat. Simran yrittää lähteä perään, mutta hänen isänsä pysäyttää hänet. Simran rukoilee häntä päästämään irti ja lopulta Baldev ymmärtää, että kukaan ei rakasta Simrania yhtä paljon kuin Raj. Hän käskee Simranin mennä Rajin mukaan ja Simran juoksee liikkuvaan junaan Rajin luo.
Elokuvan musiikin sävelsi säveltäjäduo Jatin-Lalit ja sanoitukset teki Anand Bakshi.


Kriketin maailmanmestaruuskilpailut 1999 eli World Cup oli seitsemäs ICC:n järjestämä maailmanmestaruusturnaus. Kilpailut käytiin 14. toukokuuta - 20. kesäkuuta pääasiassa Englannissa, mutta otteluita käytiin myös Irlannissa, Walesissä, Skotlannissa ja Alankomaissa. Mukana oli kaksitoista joukkuetta ja ne pelasivat kahdessa alkulohkossa jonka jälkeen lohkojen kolme parasta jatkoi loppusarjaan ja loppusarjan neljä parasta pudotuspeleihin. Ottelut pelattiin 50 syöttövuoron peleinä. Maailmanmestariksi selviytyi Australia.Samasta alkulohkosta loppusarjaan selvinneet joukkueet eivät kohdanneet toisiaan uudelleen "Super Six" vaiheessa, vaan niiden keskinäisen ottelun tulos alkusarjasta laskettiin mukaan taulukkoon.


title: Edmund Goulding

text: Edmund Goulding (20. maaliskuuta 1891 Lontoo, Englanti, Iso-Britannia – 24. joulukuuta 1959 Hollywood, Kalifornia, Yhdysvallat) oli brittiläinen elokuvaohjaaja ja -käsikirjoittaja. Hän aloitti Metro-Goldwyn-Mayerilla vuonna 1925 ja ohjasi studiolle muun muassa elokuvan "Grand Hotel" (1932), joka palkittiin parhaan elokuvan Oscar-palkinnolla. Vuosina 1936–1946 Goulding työskenteli lähes yksinomaan Warner Brosille, jolle hän ohjasi muun muassa useita Bette Davisin elokuvia.


title: Varkala

text: Varkala () on kaupunki Intian eteläosassa, Keralan osavaltiossa. Kaupunki kuuluu Thiruvananthapuramin piirikuntaan. Varkala sijaitsee noin 50 kilometriä Keralan pääkaupungista, Thiruvananthapuramista luoteeseen. Asukkaita kaupungissa oli vuoden 2011 laskennassa 40 048.


title: Varkala

text: Ollen ainoa paikka eteläisessä Keralassa, jossa osavaltion länsirannikkoa paikoin reunustava vuorenrinne on kiinni Arabianmeressä, Varkalalla on ympäröiviin, hyvin tasapiirteisiin maantieteellisiin alueisiinsa nähden ainutlaatuiset piirteet. Reunusvuorten väliin jää ajoittain myös rantaviivaa. Alueen ympärille onkin muodostunut yksi eteläisen Intian varteenotettavimmista turistikohteista. Rantaa ympäröivän vuorenrinteen päälle on kehittynyt 1990-luvun lopulta lähtien huomattava, lähes täysin turismiin perustuva elinkeinoelämä. Kaupungin keskus sijaitsee muutaman kilometrin päässä, selkeästi erillään turistisoituneesta ranta-alueesta.


title: Varkala

text: Varkala on myös hinduille tärkeä temppelikaupunki, ja siellä sijaitsee Vishnu-jumalalle pyhitetty Janardana Swamin temppeli. Temppeli sijaitsee lähellä Papanasam Beach -rantaa, jonka vesiä hindut pitävät pyhänä, ja uskovat niillä olevan syntejä puhdistava vaikutus. Temppelissä harjoitetaan myös perinteistä intialaista terveydenhoitojärjestelmää, ayurvedaa. Temppelin ja myöhemmin etenkin turismin vaikutuksesta ayurveda-tarjonnan määrä on muuallakin Varkalassa hyvin merkittävä. Ayurvedan suosio erityisesti Varkalassa on vielä tavallista huomattavampaa siinäkin suhteessa, että Keralan osavaltiota pidetään kokonaisuudessaankin koko Intian ayurveda-järjestelmän kehtona.


title: Nimeni on Khan

text: Nimeni on Khan ("My Name Is Khan") on Karan Joharin ohjaama intialainen hindinkielinen draamaelokuva vuodelta 2010. Päärooleja näyttelevät suosittu valkokangaspari Shahrukh Khan ja Kajol. Elokuva rikkoi myyntiennätyksiä Intiassa ja ulkomailla. Se voitti useita palkintoja, kuten kolme Filmfare Awards -palkintoa; parhaasta ohjauksesta sekä mies- ja naispääosasta.


title: Nimeni on Khan

text: "Nimeni on Khan" julkaistiin Suomessa DVD:nä. Se on esitetty televisiossa AVA- ja MTV3-kanavilla.


title: Nimeni on Khan

text: Rizvan Khan (Shahrukh Khan) on muslimi, joka kasvoi keskiluokkaisessa perheessä Borivalissa, Mumbaissa. Rizvan on erilainen kuin muut lapset, mutta hänellä on erityisiä lahjoja; hän osaa korjata lähes mitä vain mekaanisia laitteita. Hänen erilaisuutensa johtaa erityisopetukseen ja ylimääräiseen huomioon äidiltä, mistä hänen veljensä Zakir (Jimmy Shergill) on hyvin kateellinen. Myöhemmin Zakir jättääkin perheensä muuttaessaan Yhdysvaltoihin.


title: Nimeni on Khan

text: Katkeruudesta huolimatta Zakir järjestää Rizvanille mahdollisuuden muuttaa San Franciscoon heidän äitinsä kuoltua. Zakirin vaimo Hasina diagnosoi Rizvanilla Aspergerin oireyhtymän, lievän autismin muodon. Rizvan menee töihin Zakirille ja tapaa hindunaisen, Mandiran (Kajol), ja tämän edellisestä avioliitosta syntyneen pojan Sameerin. Zakirin vastustuksesta huolimatta Rizvan ja Mandira menevät naimisiin ja muuttavat Banvilleen, kuvitteelliseen pikkukaupunkiin. Mandira ja Sameer ottavat Rizvanin sukunimen. Heidän naapureinaan asuu Garrickin perhe, jonka kanssa he ystävystyvät. Sameer on läheinen perheen Reese-pojan kanssa. Isä Mark on toimittaja ja äiti Sarah on Mandiran hyvä ystävä.


title: Nimeni on Khan

text: Khanin perheen onni särkyy syyskuun 11. päivän terrori-iskujen jälkeen. Naapuri Mark lähtee raportoimaan Afganistanin sodasta ja kuolee siellä. Khanit alkavat kokea terrori-iskujen jälkeisiä ennakkoluuloja ja syrjintää. Reesekin alkaa kääntyä Sameeria vastaan ja yhtenä iltapäivänä heidän riitansa johtaa Sameerin tappeluun vanhempien oppilaiden kanssa koulun jalkapallokentällä. Reese yrittää lopettaa rasistisen tappelun, mutta epäonnistuu ja Sameer kuolee vammoihinsa. Murtunut Mandira syyttää Rizvania poikansa kuolemasta väittäen, että Sameer kuoli, koska hänen nimensä oli Khan. Mandira sanoo, ettei halua enää olla Rizvanin kanssa. Kun Rizvan kysyy, mitä hänen pitäisi tehdä, Mandira sanoo sarkastisesti, että hänen pitää kertoa koko Yhdysvalloille ja presidentille, että hänen nimensä on Khan ja hän ei ole terroristi.


title: Nimeni on Khan

text: Rizvan ottaa Mandiran sanat vakavasti ja lähtee kiertämään Yhdysvaltoja tavatakseen presidentti George W. Bushin ja myöhemmin seuraavan valitun presidentin. Matkallaan hän päätyy Wilhelminaan, Georgiaan, ja ystävystyy Mama Jennyn ja tämän pojan Joelin kanssa. Myöhemmin Los Angelesissa Rizvan rukoilee moskeijassa ja kuulee vahingossa tohtori Faisal Rahmanin uhkaavia puheita. Rizvan kertoo kuulemastaan FBI:lle, mutta mitään ei tapahdu. Myöhemmin hän odottaa väkijoukossa presidentin näkemistä ja hokee ”nimeni on Khan ja en ole terroristi”. Rizvan pidätetään, koska poliisit luulevat hänen sanoneen olevansa terroristi.


title: Nimeni on Khan

text: Vankilassa Rizvania kuulustellaan terroristiepäiltynä ja hän tapaa psykiatri Radhan, joka uskoo hänen syyttömyyteensä. Hänet vapautetaan mediakampanjan jälkeen, jonka järjestivät intialaiset toimittajaopiskelijat Raj ja Komal yhteistyössä toimittaja Bobby Ahujan kanssa, todistaakseen Rizvanin syyttömyyden. Vapauduttuaan Rizvan palaa hurrikaanin runtelemaan Wilhelminaan auttamaan paikallisia. Hänen hyvä työnsä saa myös mediahuomiota.


title: Nimeni on Khan

text: Samoihin aikoihin Reese tunnustaa Mandiralle tietävänsä, ketkä tappoivat Sameerin. Mandira kertoo etsivä Garcialle ja pojat pidätetään. Myöhemmin Sarah soittaa Mandiralle sanoen, että tämän pitäisi antaa anteeksi Rizvanille.


title: Nimeni on Khan

text:
Mandira ymmärtää tehneensä virheen ja lähtee Rizvanin luo Georgiaan. Faisal Rahmanin seuraaja on puukottanut Rizvania, koska tämä on muka pettänyt uskontonsa. Mandiran avulla sairaalassa oleva Rizvan selviää. Hän pääsee viimein tapaamaan uutta presidenttiä, joka sanoo: ”Sinun nimesi on Khan etkä sinä ole terroristi”.
Elokuvan musiikin sävelsi suosittu säveltäjäkolmikko Shankar-Ehsaan-Loy. Karan Joharin muista elokuvista poiketen tässä ei esitetty lauluja "lip-syncinä", vaan kaikki musiikki soi taustalla.


title: Alappuzha

text: Alappuzha () on kaupunki Intian eteläosassa, Keralan osavaltiossa. Kaupunki tunnetaan myös brittiläisten siirtomaaisäntien jäljiltä nimellä Alleppey. Kaupunki kuuluu Alappuzhan piirikuntaan ollen samalla sen keskuskaupunki. Alappuzha sijaitsee noin 150 kilometriä osavaltion pääkaupungista, Thiruvananthapuramista luoteeseen. Myös Keralan merkittävin satamakaupunki Kochi sijaitsee vain noin 70 kilometriä Alappuzhasta pohjoiseen.


title: Alappuzha

text: Sen lisäksi, että Alappuzha on historiallisesti merkittävä satamakaupunki Arabianmeren rannalla, se on myös yksi merkittävimmistä Keralan takavesien satamakaupungeista. Suoraan lännestä itään kaupungin läpi kulkee mereltä takavesille kaksi isoa kanalia, jotka on nimetty pohjoiseksi ja eteläiseksi kanaaliksi. Poistuttaessa keskustasta kohti sisämaata ja takavesiä Alappuzhan ympäröivä alue sisältää mahtavan pienkanaalien verkoston, jonka rannoilla sijaitsee lukuisia pieniä kehittymättömiä takavesikyliä. Kanaalit ovatkin toimineet satoja vuosia kaupunkia reunustavien alueiden pääliikennöintiverkostona. Marco Polon kerrotaan nimenneen myöhäiskeskiaikaisten maankiertämistensä aikana kaupungin "idän Venetsiaksi".


title: Alappuzha

text: Jalostuneen vesiliikenneverkostonsa takia Alappuzha on Keralassa takavesiin perustuvan elinkeinon yksi vetonaulakaupungeista. Takavesiin perustuva elinkeino on Keralassa valtavassa kasvussa, ja myös Alappuzhan alueen turismi kietoutuu erittäin vahvasti juuri takavesien ympärille. Liikenneväylät myös mahdollistavat mutkattoman vene- ja lauttaliikennöinnin muihin kaupunkeihin, merkittävimpänä noin 80 kilometriä etelämpänä sijaitsevaan Kollamiin.


title: Aukusti (tapahtuma)

text: Aukusti on Jalasjärvellä vuosittain järjestettävä kulttuuritapahtuma, jossa on konsertteja, näyttelyitä, kisailuja ja markkinat. Se toteutetaan lähes kokonaan etelä-pohjalaisten seinänaapurikuntien 15–30-vuotiaiden nuorten kautta saatavien vapaaehtoistyöntekijöiden voimin. Iso vastuu tapahtuman järjestämisestä kuuluu kuitenkin Jalasjärven Nuorisovaltuustolle. Aukusti saa myös Jalasjärven aikuisväestön sekä yritysten apua ja tukea. Aukusti-tapahtuman itse järjestäjä on Jalasjärveläinen Mukula ry.


title: Aukusti (tapahtuma)

text: Aukusti järjestettiin ensimmäisen kerran vuonna 2000. Viimeisen kerran Aukusti järjestettiin elokuussa 2018.


title: ARA Buenos Aires (1937)

text: ARA Buenos Aires (runkonumero D-6) oli 1938 valmistunut Argentiinan laivaston Buenos Aires -luokan hävittäjä.


title: ARA Buenos Aires (1937)

text: Alus tilattiin Britteinsaarilta Barrow-in-Furnessista Vickers Armstrongilta. Sen köli laskettiin 1936 ja alus laskettiin vesille 21. syyskuuta 1937. Alus valmistui 4. huhtikuuta 1938.


title: ARA Buenos Aires (1937)

text: Alus palveli toisessa maailmansodassa ja kylmässä sodassa, kunnes se poistettiin palveluksesta 3. toukokuuta 1971. Se on romutettu.


title: Anvil

text: Anvil on kanadalainen heavy metal -yhtye, joka perustettiin vuonna 1978. Ryhmän alkuperäisenä nimenä oli Lips, mutta se muutettiin muotoon Anvil hieman ennen esikoislevyn "Hard 'n' Heavy" julkaisua vuonna 1981. Yhtyeen juuret ulottuvat vuoteen 1973, jolloin kouluikäiset Steve Kudlow ja Robb Reiner alkoivat soittaa musiikkia yhdessä.


title: Anvil

text: Anvilin on väitetty vaikuttaneen eräisiin itseään tunnetumpiin yhtyeisiin, kuten Metallicaan ja Megadethiin. Anvilin oma menestys ei noussut niiden tasolle, vaikka 1980-luvun alkupuolella yhtye onnistuikin keräämään kuulijakuntaa kolmen ensimmäisen levynsä avulla. Vuonna 2009 Anvilin tunnettavuus kasvoi merkittävästi Sacha Gervasin ohjaaman dokumenttielokuvan "Anvil, tosielämän spinal tap" myötä. Elokuvaa on kuvailtu mieltä lämmittäväksi kokemukseksi sellaisillekin ihmisille, jotka eivät kuuntele heavy metalia.


title: Silvana Koch-Mehrin

text: Esther Silvana Koch-Mehrin (s. 17. marraskuuta 1970 Wuppertal) on saksalainen poliitikko ja Euroopan parlamentin jäsen. Hän oli toukokuuhun 2011 asti parlamentin varapuhemies mutta ilmoitti luopuvansa kaikista poliittisista nimityksistään väitöskirjaansa kohdistuneiden plagiointisyytöksien tähden. Hän oli puolueensä Vapaiden demokraattien (FDP) suuri lupaus.


title: Silvana Koch-Mehrin

text: Koch-Mehrin väitteli tohtoriksi 1999 rahaliitosta. Heidelbergin yliopisto tutkii väitöskirjan.


title: ARA Corrientes (1937)

text: ARA Corrientes (runkonumero E-8) oli Argentiinan laivaston Buenos Aires -luokan hävittäjä, joka tilattiin Vickers Armstrongilta Barrow-in-Furnessista.


title: ARA Corrientes (1937)

text: Sen köli laskettiin 1936 ja alus laskettiin vesille 21. syyskuuta 1937. Alus valmistui 1. heinäkuuta 1938.


title: ARA Corrientes (1937)

text: Alus palveli toisessa maailmansodassa, kunnes se upposi kolaroituaan risteilijä "ARA Almirante Brownin" kanssa 3. lokakuuta 1941.


title: ARA Entre Rios (1937)

text: ARA Entre Rios (runkonumero D-8) oli Argentiinan laivaston Buenos Aires -luokan hävittäjä.


title: ARA Entre Rios (1937)

text: Alus tilattiin Vickers Armstrongilta Barrow-in-Furnessista. Sen köli laskettiin 1936 ja alus laskettiin vesille 21. syyskuuta 1937. Alus valmistui 15. toukokuuta 1938.


title: ARA Entre Rios (1937)

text: Alus palveli toisessa maailmansodassa ja kylmässä sodassa, kunnes se poistettiin palveluksesta 1973 ja romutettiin.


title: Eduard Grüneisen

text: Eduard Grüneisen (s. 26. toukokuuta 1877, k. 5. huhtikuuta 1949) oli saksalainen fyysikko. Grüneisen syntyi Stöcksen kylässä. Kiteiden lämpötilaan ja tilavuuteen liittyvä Grüneisenin parametri nimettiin hänen mukaansa. Grüneisen kuoli Marburgissa.


title: Abd al-Mu'min

text: Abd al-Mu'min (, ) oli Almohadi-dynastian ensimmäinen kalifi vuosina 1145-63.


title: Abd al-Mu'min

text: Abd al-Mu'min oli liittynyt mahdi Ibn Tumartin joukkoihin Itä-Algeriassa vuonna 1118. Mahdi taisteli Almoravidi-kalifeja vastaan ja saavuttikin jonkinlaista menestystä, vaikka hänen täytyi 1129 luopua haaveistaan Marrakechin valtaamisesta piiritettyään kaupunkia 40 vuorokauden ajan ja jouduttuaan sen jälkeen pakenemaan. 1130 mahdi kuoli ja tämä kuolema salattiin kolmen vuoden ajan uskonnollisen yhteisön hajoamisen ehkäisemiseksi. Tänä aikana Abd al-Mu'min valittiin Ibn Tumertin puhemieheksi.


title: Abd al-Mu'min

text: Abd al-Mu'min ryhtyi kasvattamaan valtaansa ensin vuoristossa ja vuoteen 1139 mennessä hän hallitsi Atlas-vuoristoa, jonka jälkeen hän kävi hyökkäykseen kalifeja vastaan ja voitti heidät 1144 Tlemcenin taistelussa ja viimeinen Almoravidiemiiri teki itsemurhan Oranin satamakaupungissa. Tämän jälkeen kukistui Marrakech ja uusi kalifi lähetti joukkojaan myös Espanjaan, missä muslimivalta oli hajaantunut pieniksi itsenäisiksi ruhtinaskunniksi. Saamatta kuitenkaan mitään merkittävää aikaan Euroopan puolella kalifi vei joukkonsa takaisin Afrikkaan ja vuonna 1151 hän valloitti Algerin 1153 sai murskavoiton arabiratsuväestä.


title: Abd al-Mu'min

text: Abd al-Mu'min korosti uskonnollisen oppi-isänsä Ibn Tumartin merkitystä ja aloitti tämän henkilöpalvonnan. Lisäksi lupaavimpia heimonsa jäseniä nimitettiin uskonnollisiin ja maallisiin virkoihin. Näin lujitettuaan valtakuntaansa kalifi jatkoi 1159 sotaretkeään itään ja valtasi Tunisian ja Tripolitanian. Suraavaksi hän suunnitteli paluuta Espanjan sotanäyttämölle, mutta kuoli 1163 kesken sotaretken valmisteluiden. Kalifina seurasi neljän kuukauden ajan hänen poikansa Muhammed, jonka heimoneuvosto kuitenkin kelvottomana erotti. Tämän jälkeen vallan otti toinen poika Abu Ya'qub Yusuf I.


title: Uudenmaan Insinööriopiskelijat

text: Uudenmaan Insinööriopiskelijat UIO ry on Helsingissä, Espoossa ja Vantaalla toimiva opiskelijayhdistys ja toimii Insinööriopiskelijaliiton Uudenmaan paikallisyhdistyksenä.


title: Uudenmaan Insinööriopiskelijat

text: Yhdistyksen tarkoituksena on toimia tekniikan opiskelijoiden ammatillisena etujärjestönä tekniikan ja liikenteen toimialalla Metropolia Ammattikorkeakoulussa. UIO ry vaikuttaa kaikissa Metropolia Ammattikorkeakoulun toimipisteissä, joissa on tekniikan opetusta.


title: Uudenmaan Insinööriopiskelijat

text: Keskeisiä aktiivitoiminnan alueita ovat insinöörikoulutuksen ja insinööriopiskelijakulttuurin kehittäminen sekä insinööriopiskelijoiden ammatillinen edunvalvonta yhdessä Insinööriliiton, Insinööriopiskelijaliiton sekä Helsingin Insinöörit HI ry:n kanssa.


title: Uudenmaan Insinööriopiskelijat

text: UIO ry on Insinööriopiskelijaliiton paikallisyhdistyksistä jäsenmäärältään suurin. Keväällä 2015 UIO ry:n kautta Insinööriopiskelijaliittoon liittyneitä oli yli 3000.


title: Uudenmaan Insinööriopiskelijat

text: Helsingin Ammattikorkeakoulu Stadia ja Espoon-Vantaan Ammattikorkeakoulu EVTEK yhdistyivät Metropolia Ammattikorkeakouluksi 1.8.2008. Ammattikorkeakoulujen yhdistyminen oli pari vuotta etukäteen kaikkien tiedossa ja heti koulujen yhdistymissuunnitelman julkistamisen jälkeen opiskelija-aktiivit Helsingin Insinöörioppilaat HIO ry:stä ja Espoon-Vantaan Insinöörioppilaat EVIO ry:stä lähtivät pohtimaan erilaisia tapoja toiminnan jatkuvuuden takaamiseksi.


title: Uudenmaan Insinööriopiskelijat

text: Vuoden 2007 syksyllä tehtiin päätös uuden yhdistyksen perustamisesta vanhojen rinnalle. Virallinen perustamiskokous järjestettiin toukokuussa 2008. Insinööriopiskelijaliitto hyväksyi yhdistyksen jäsenekseen 17.8.2008 IOL ry:n järjestöjohdon neuvottelupäivien yhteydessä pidetyssä ylimääräisessä liittokokouksessa.


title: Uudenmaan Insinööriopiskelijat

text: Yhdistyksen hallituksen työmäärää helpottamaan yhdistyksestä päätettiin tehdä toimikuntamalliin pohjautuva järjestö. Puheenjohtajistoa, sihteeriä ja rahastonhoitajaa lukuun ottamatta kaikki hallituksen jäsenet vastaavat yhdestä toimikunnasta ja ovat omien toimikuntiensa puheenjohtajia. Toimikunnat ovat:


title: Uudenmaan Insinööriopiskelijat

text: Uudenmaan Insinööriopiskelijat UIO ry


title: Asutushallitus

text: Asutushallitus oli vuosina 1917–1938 ja 1959–1971 toiminut suomalainen keskusvirasto, joka johti asutustoimintaa Suomessa. Vuosina 1938–1959 sen tehtäviä hoiti maatalousministeriön asutusasiainosasto eli ASO. Viraston tehtävänä oli myös parantaa tilattoman väestön oloja.


title: Asutushallitus

text: Asutushallitusta edelsi Tilattoman väestön lainarahasto, joka perustettiin 5.12.1898, joka lainasi maalaiskunnille, maanviljelysseuroille ja muille vastaaville yhdistyksille varoja apukassojen perustamiseen. Näillä varoilla rahoitettiin tilattoman väestön maanhankintaa ja talonrakennusta. Senaatti asetti 1.5.1906 varojen käyttöä valvomaan tarkastajan, joka vuodesta 1915 tunnettiin nimellä asutustarkastaja. Asutushallitus perustettiin asetuksella 24.10.1917, ja sen alaisuuteen asetettiin useita asutustarkastajia. 1.1.1938–1.3.1959 asutushallituksen tehtäviä hoiti maatalousministeriön asutusasiainosasto.


title: Asutushallitus

text: Asutushallitus yhdistettiin vuonna 1971 Maataloushallituksen kanssa uudeksi Maatilahallitukseksi.


title: Asutushallitus

text: Asutushallituksen ylijohtajat


title: Asutushallitus

text: Maatalousministeriön asutusasiainosaston ylijohtajat


title: Asutushallitus

text: Asutushallituksen pääjohtaja


title: Kiiltolahnat

text: Kiiltolahnat (Lampridae, joskus myös virheellisesti Lamprididae) on kiiltolahnakaloihin kuuluva kalaheimo.


title: Kiiltolahnat

text: Kiiltolahnojen heimoon kuuluu kaksi lajia kiiltolahna ("Lampris guttatus") ja etelänkiiltolahna ("Lampris immaculatus"). Kooltaan kiiltolahna voi kasvaa 1,8 metriä pitkäksi ja painaa 270 kg. Molempien lajien ruumis on korkea, litteä ja ovaalin muotoinen. Selkäevä on pitkä ja etureunastaan korkea ja sirpinmuotoinen. Rintaevät ovat sirppimäiset ja peräevä pitkä ja matala. Kiiltolahnojen suomut ovat pienet ja pyöreät ja väriltään siniset ja vatsasta punertavat. Pyrstö on lajeilla lyhyt. Nuorilla kiiltolahnalajeilla on muutama pieni hammas, joita ei aikuisilla yksilöillä ole.


title: Kiiltolahnat

text: Kiiltolahnat ovat harvinainen poikkeus kalojen lahkossa, koska ne ovat tasalämpöisiä. Tämä ominaisuus mahdollistaa nopeammat liikkeet, sekä silmien ja aivojen nopeamman ja tarkemman toiminnan, josta on kilpailuetua saalistuksessa syvissä vesissä, jossa muut lajit ovat yleensä hidasliikkeisiä.


title: Kiiltolahnat

text: Kiiltolahnaa tavataan Atlantin, Välimeri mukaan luettuna, Intian valtameren ja Tyynenmeren alueilta pohjoisimpana Kanadan ja Norjan rannikoilta. Etelänkiiltolahnaa eteläisen pallonpuoliskon viileissä ja lauhkeissa vesissä. Kiiltolahnalajien ravintoa ovat mustekalat ja muut nilviäiset sekä äyriäiset. Kalat pystyvät työntämään yläleukansa eteenpäin ja imaisemaan saaliinsa suuonteloon. Lisääntymisbiologiaa ei tunneta tarkkaan, mutta kalat lisääntyvät mahdollisesti keväisin.


title: Ei raha oo mun valuuttaa

text: Ei raha oo mun valuuttaa on porilaisen punkyhtye Appendixin debyyttialbumi vuodelta 1983. MSL-studiolla 21. marraskuuta 1982 äänitetty levy ilmestyi Propaganda Recordsin kautta helmikuussa 1983.


title: Ei raha oo mun valuuttaa

text: Saksalainen Rock-O-Rama Records julkaisi albumin lisensoituna vuonna 1983 englanninkielisellä nimellä "Money Is Not My Currency".


title: Ei raha oo mun valuuttaa

text: "Ei raha oo mun valuuttaa" on kokonaisuudessaan mukana vuonna 1994 CD:nä julkaistulla "Diagnosis (Years 1982-1983)" -kokoelmalla. Levy julkaistiin samanlaatuisena kokoelmana myös 1996 ja 2004. "Ei raha oo mun valuuttaa" CD ilmestyi Propaganda Recordsilta vasta 2012 sen ollessa livenä Albumiklassikot -sarjassa maaliskuussa. Vinyyli on uudelleenjulkaistu bonuksin vuonna 2004 Saksassa, jolloin ilmestyi myös levyn nimeä kantava CD-kokoelma.


title: Liivinmaan–Moskovan sota

text: Liivinmaan–Moskovan sota käytiin vuosina 1501–1503 Liivinmaan ja Moskovan välillä. Sota alkoi Moskovan aggressiona mutta sen voi nähdä päättyneen Liivinmaan torjuntavoittoon. Sodan suurin ja merkittävin taistelu oli Liivinmaan puolustusvoitto Smolinajärvellä.


title: Liivinmaan–Moskovan sota

text: Moskovan ruhtinaskunnan hallitsija Iivana Suuri oli onnistunut valloittamaan Novgorodin tasavallan ja yhdistämään näin suuren osan Venäjää valtansa alle 1470-luvulla. Iivana oli näin luonut itselleen rajan Ruotsin valtakunnan kanssa ja maat sotivat keskenään 1490-luvulla. Venäläiset yrittivät vallata Viipuria vuonna 1495 siinä onnistumatta ja seuraavana vuonna Ruotsi teki oman vastahyökkäyksensä kohti Narvaa. Ruotsi sai aktiivista tukea Liivinmaalta ja Liivinmaan ja Venäjän vastaisella rajalla oli seuraavien vuosien ajan jatkuvia kahakoita. Liivinmaan ritarikunnan mestari Wolter von Plettenbergin politiikan tavoitteena oli luoda Venäjän vastainen liittouma Ruotsin, Tanskan ja Liettuan suuriruhtinaskunnan välille. Hän yritti myös saada paavi Aleksanteri VI:tä julistamaan ristiretken ortodokseja vastaan, mutta ajatusta ristirekistä pidettiin tuolloin vanhentuneena. Venäjältä toivottiin sitä paitsi tukea Konstantinopolin vapauttamiseen Ottomaaneilta tulevaisuudessa. Tanska ja Ruotsikin alkoivat sotia keskenään ja Liettua alkoi kamppailla vallasta Puolassa. Liivinmaa jäi näin yksin ja maassa oli myös sisäisiä ongelmia ritarikunnan, Riian kauppiaiden ja hiippakuntien välillä.


title: Liivinmaan–Moskovan sota

text: Liivinmaan–Moskovan sota alkoi liivinmaalaisten hyökkäyksellä Venäjälle vuoden 1501 elokuussa. Joukot saavuttivat voiton venäläisistä Seritsajoella, mutta niiden oli käännyttävä takaisin saman vuoden syyskuussa. Venäläiset hyökkäsivät yllättäen Liivinmaalle marraskuussa 1501 kuutena kolonnana Keski-Liivinmaalle hävittäen sitä ja voittaen helposti maan pienen ritariarmeijan. Vasta hyökkäyksen tapahduttua von Plettenberg alkoi saada tukea Riian kauppiailta. Tämän tuen avulla Liivinmaalle tuotiin 3 000 kokenutta palkkasoturia Lyypekistä. Seuraavana syksynä myös tykistöllä varustettu uusi armeija lähti Cēsisistä eli silloisesta "Wendenistä" kohti Narvan rintamaa. Plettenbergin johtama armeija kohtasi venäläiset Smolinajärvellä Pihkovan eteläpuolella 14. syyskuuta 1502. Taistelussa molemmat osapuolet kärsivät pahoja tappioita eikä täysin selvää voittajaa ilmennyt. Taistelua voidaan kuitenkin pitää Liivinmaan torjuntavoittona. Varhaisin seuraavana vuonna Liivinmaa ja Venäjä solmivat rauhan Pihkovassa, jossa otettiin uudelleen käyttöön 1300-luvulta lähtien voimassa ollut raja lähes sellaisenaan.


title: Liivinmaan–Moskovan sota

text: Liivinmaan–Moskovan sodan jälkeen venäläiset keskittivät sotatoimensa Liettuaa vastaan, joista he saavuttivat 1510-luvulla huomattavia voittoja. Liivinmaan ja Venäjän rajalla oli edelleen satunnaisia kahakoita, mutta suurempaa sotaa ei syttynyt ennen Liivinmaan sotaa. Liivinmaa oli sodan jälkeen rauhassa lähes puoli vuosisataa ja alue koki suuren taloudellisen nousun. Liivinmaa alkoi kuitenkin heikentyä ilman sotaakin uskonpuhdistuksen myötä, vaikkakin se hajosi lopullisesti vasta Liivinmaan sodassa.


title: Meghann Shaughnessy

text: Meghann Shaughnessy (s. 13. huhtikuuta 1979 Richmond) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla yksitoista syyskuussa 2001 ja nelinpelissä sijalla neljä maaliskuussa 2005. Hän on voittanut urallaan kuusi WTA-turnausta kaksinpelissä ja 17 turnausta nelinpelissä.